description: Sunny on naine, kes otsustas, et talle aitab. Ta ei olnud ammu enam rahul sellega, kes talle peeglist vastu vaatas ning ta seadis endale eesmärgi: proovida 20 nädalaga sporti tehes enda elu kontrolli alla saada.

title: Video: naine, kes pööras oma elu 20 nädalaga ümber

maintext:
Tema inspireerivat teekonda on hetkel Youtube'is vaadatud juba üle 3,5 miljoni korra. Sunny tunnistab videos, et see ei olnud kerge teekond - poole peal ta vigastas end ning tahtis loobuda.
A photo posted by Freeletics Ambassador Munich (@vsunnysunnyv) on Jun 6, 2016 at 10:40pm PDT
Kaamera näitab tema pingutusi ja frustratsiooni, mis tulevad ette kindlasti kõigile, kes on püüdnud hakata sporti tegema ning kellele ei ole aktiivse elu poole pöördumine lihtne olnud.
Ka nüüd tunneb ta vahel hirmu, et ehk jätab teda motivatsioon maha, kuid siis meenutab Sunny endale, et ta on motivatsiooniks ja inspiratsiooniks nii paljudele inimestele.
Vaata tema imelist ja siirast teekonda:
Sunny kasutas enda vormi saamiseks äpi nimega Freeletics abi.


description: Kuidas saavutada pikemad ripsmed ilma selleta, et sa peaksid oma ripsmetele 15 kihti ripsmetušši kandma?

title: Kuidas teha nii, et ripsmed paistaksid pikemad?

maintext:
Õnneks on olemas kuus nippi, millega saavutada pikemad ripsmed. Loe lähemalt, mida PureWow vahendusel pikemate ripsmete jaoks soovitatakse.
Kanna ripsmetušši kõigepealt ripsme otstele
Kanna esimene kiht ripsmetušši ainult otstele ja seejärel teise korraga tõmba juba terve karv alt ülesse tuššiga kokku.
Kuumuta oma ripsmekoolutajat
Lase fööniga 15 sekundit koolutaja suunas ja seejärel katseta seda oma ripsmete peal. Näed kohest erinevust.
Kasuta oma ripsmetušši osavalt
Kui sa tahad noorem välja paista, siis harja oma ripsmeid silma sisemise nurga suunas. Kui sa tahad kirglik välja näha, siis harja välimise nurga suunas.
Proovi võltsripsmeid
Võltsripsmed tõesti annavad väga palju juurde ja nende peale panemine on ainult harjutamise küsimus. Tagasihoidlikuma tulemuse saavutad siis, kui lõikad võltsripsmed kolmeks ja kasutad ainult ühte osa välimise silmanurga kohal olevate ripsmete pikendamiseks.
Proovi ripsmete tõstmist
Eyelash lift ehk ripsmete keemilise tõstmise tulemusel püsivad su karvakesed kenasti kaheksa kuni 12 nädalat nii, et sa ei pea isegi ripsmetušši kasutama.
Proovi ripsmepikendusi
Ühekordse tasu eest saad kaunid ripsmed mitmeks nädalaks ja kui sa kaitsed ripsmeid vee eest, siis püsib tulemus isegi kauem.

fasttext_language: et


description: Suurbritannias viidi taas läbi seksuaalsuse uuring ning selle uusimad andmed on avalikustatud ning märgata on üllatavat mustrit, eriti biseksuaalsuse osas.

title: Värske uuring: aina enam naisi peab end biseksuaaliks

maintext:
Selgub, et noorte inimeste hulk, kes identifitseerivad end biseksuaalina, on tõusnud 45 protsenti viimase kolme aasta jooksul. Naised peavad end tõenäolisemalt biseksuaaliks (0,8%) kui lesbiks (0,7%), samas kui mehed pigem peavad end geiks (1,6%) kui biseksuaaliks (0,5%). See on miski, mida on märgatud ka varasemates uuringutes, mis on USAs ja Suurbritannias läbi viidud.
Miks see nii võib olla? On selge, et naiste seksuaalsus on miski, mida on aastasadu alla surutud, kirjutab Independentis Central Lancashire ülikooli teadur Megan Todd. Et naine oleks miski muu kui heteroseksuaalne – seda on peetud perverssuseks. Lesbid on olnud pinnuks patriarhaadi silmas, mis võib selgitada, miks naised end pigem biseksuaalideks nimetada tahavad. On ka uuringuid, mis näitavad, et naiste seksuaalsus ja nende suhted ongi voolavamad ja paindlikumad.
Vanusegrupis 16-24 pidas 1,8 protsenti noori end biseksuaaliks – ületades nii esmakordselt nende hulga (1,5%), kes peavad end lesbiks või geiks. Kokku peab end LGB gruppi kuuluvaks 3,3 protsenti noortest, mis on märgatavalt kõrgem protsent kui 1,7 – protsent kogurahvastikust, kes end nii identifitseerivad. Üle 65aastastest paigutab end vähemusgruppi vaid 0,6 protsenti.
Kuidas seda vahet selgitada?
Pessimistliku vaate kohaselt võiks arvata, et seda tehakse hirmust ja konservatiivsusest – kuna geiks või lesbiks olemine on ikka veel miski, millele viltu vaadatakse, tundub biseksuaalsus «mugavam» valik ning sellega on seotud vähem stigmat. Stigma ja tabuga saab põhjendada ka vanema generatsiooni heteroseksuaalsust. Muutused ühiskonnas ja seadusandluses, LGBTQIA-liikumiste levik ja destigmatiseerimine on ilmselt peamiseks põhjuseks, miks tänapäeva noored ka seksuaalsusesse vabamalt suhtuvad. Kaasa on kindlasti aidanud ka kuulsused nagu Angelina Jolie ja Cara Delevigne, kes on biseksuaalidena kapist välja tulnud.
Hoolimata kõigest pole veel LGB-kogukonna kohal selge taevas ning minna on pikk tee, mis tähendab, et tõenäoliselt ei ole need arvud uuringutes täpsed. Teisalt kasvab üles uus põlvkond inimesi, kes teavad, et seksuaalsus on märksa komplitseeritum kui me seni oleme arvanud – ja see pole tingimata probleem või suur asi.


description: Raivo Holm tunneb mantlimaailma nagu oma taskut. Nüüd, mil ilmad külmad, kulub pisut mantlitarkust igaühele ära. Miks mõni mantel on mõnus ja soe, teine häbitult külm? Mis toimub trendimaailmas? Millised moevärvid mantlitel pilke püüavad?

title: TFW intervjuu: Yeari disainer Raivo Holm lubab piiluda mantlimoe hõlma alla

maintext:
Tallinn Fashion Week - Raivo Holm / Erlend Štaub
Mis on tähtsaim asi hea mantli juures?
Mantilimoes algab kõik materjalist. Praegu valitsevad pehmed ja karvased kangad, mille sees on tõeliselt mõnus ja soe olla - mohäärid, kašmiirid, luksuslikud kangad. Palju on bukleed, mis on väga mugav, seal ei jää ühtki kortsu näha.
Mis värvid ilma teevad?
Militaarne roheline, mis ammu-ammu juba moeorbiidil hiilib on nüüd valitsev trenditoon. Aga on ka erinevaid siniseid, kreemikaid, punast, beeži, pehmeid halle toone. No ja musta on loomulikult ka.
Tallinn Fashion Week - Raivo Holm / Erlend Štaub
Kas eestlased armastavad värve? Vahel tänavapilti vaadates tundub küll nagu must öö oleks üle maa laskunud...
Minu kogemus näitab küll, et inimesed tahavad värvi, liiga palju on must-must-must. Kõik on sellest tüdinenud. Aga värvilist ja ilusat asja ei olegi nii lihtne leida! Yeari kollektsioonis on aga sel sügisel ka mitmevärvilisi mantleid. On põnevaid triibulisi ja isegi üks Prada stiilis neljavärviline mantel – naturalistlikes, pastelsetes toonides.
Tallinn Fashion Week - Raivo Holm / Erlend Štaub
Mõni märksõna mantlitrendidest?
Naistekollektsioonis valitseva pikad ja väga pikad mantlid. Tänavamoe ja grunge segan luksusega - tulemus on huvitav ja intrigeeriv. Mood armatab keepe - nendega võiks tutvust teha. Näiteks pehme ruuduline keep on väga põnev.
Karusnahku kasutatakse palju ning need on kontrastsed, mitte mantlikangaga toon-toonis.
Mida sa Tallinn Fashion Weeki moelaval näitad?
50 mudeli jagu praktilis sügise fantaasiad. Mul on laval selle aasta sügis, mida saab kasvõi kohe poest ja järgmise aasta ideed.
Disainerina elan ju paratamatult tulevikus, lavale toon parimad palad. Hooaja muutused mantlimoes ei valitse nii väga, kangad peavad olema kallid ja kvaliteetsed, siis need kestavad kaua.
Tallinn Fashion Week - Raivo Holm / Erlend Štaub
Milliseid ohte võib kehvema kvaliteediga mantli hankijat varitseda?
Kui kangas ei ole hea, siis ei hoia ta ei vormi ega sooja. Mantel võib olla küll suur, raske ja kohmakas, aga külma ilmaga pole sellest mingit kasu. Kašmiir seevastu on imekerge, pehme ja soe.
Vaata Yeari mantlikollektsiooni moelaval siit:
TFW: Raivo Holmi kollektsioon Allikas: Elu24
Kaua üks hea mantel vastu peab?
Korralik asi kestabki vähemalt viis kuni kümme aastat nii, et ei kaota midagi oma väljanägemisest. Ja ega mood ei tee talle midagi, kui on originaalne ja huvitav disain. Pigem igav asi vananeb moraalselt ja muutub kandjale tüütuks. Ma hoian koguaeg silma peal sellel, mis maailmas toimub. Olen märganud, et tihti mõni idee saabki tõeliselt küpseks alles kolme-nelja hooajaga. Minu enda loomingus kehtib sama. Pika töö, testimise ja lihvimise käigus need kullaprooviga klassikud sünnivad.


description: Tallinn Fashion Weeki kolmas moepäev on peagi algamas ning täna astuvad lavale Marimo Fashion, Mammu Couture, Liivia Leškin, Vilve Unt, Kirill Safonov ning Year by Raivo Holm. Kolmanda päeva lõpus leiab aset ka TFW ametlik järelpidu, mille seekordseks toimumiskohaks on Manna la Roosa. Vaata meie otseülekannet siit!

title: VAATA OTSE: Tallinn Fashion Weeki erinäoline kolmas päev

maintext:
TÄNANE PROGRAMM:
18.00 Marimo Fashion, Mammu Couture
19.30 Liivia Leškin, Vilve Unt
21.00 Kirill Safonov, Year by Raivo Holm
Tallinna moenädala kolmandal päeval jõuavad lavale erinäolised ja põnevad kollektsioonid: täna õhtul astuvad üles Marimo Fashion, Mammu Couture, Liivia Leškin, Vilve Unt, Kirill Safonov ja Year by Raivo Holm. Moeõhtu lõpetab aga ametlik afterparty, mis toimub Manna la Roosas - ürituse raames näitab oma kollektsiooni Samsung Galaxy Dream kampaania võitnud disainer.
Marimo Fashion ja Mammu Couture
Esimestena jõuavad publiku ette Marimo Fashioni ja Mammu Couture'i uued kollektsioonid. Marimo Fashion suunab pilgu kevadesse ning toob esitlusele kleidid ja mantlid, mille disain on õhuline ja kerge. Marimo rõivad on minimalistlikud ja detailid luksuslikud, materjalidest kasutatakse peamiselt kõrgkvaliteetset siidi, villakreppi ning kerget villa ja kašmiiri segu. Marimo järel astub lavale Mammu Couture, kelle pidulikud kleidid on kaunistatud pärlite, käsitööpitsi, tülli ning muinasjutuliste lilledetailidega. Kollektsioon, mis on mõeldud elegantsi armastavale naisele, sisaldab ka luksuslikku sametit ning tõelisi printsessiseelikuid.
Liivia Leškin ja Vilve Unt
Kolmanda moepäeva teisel etendusel jõuab lavale Liivia Leškini ja Vilve Undi uus looming. Liivia Leškin peab end pigem moedisaineriks kui -kunstnikuks ning toob lavale hallid toonid, lakoonilised mudelid ja minimalistliku show. Oma disainis püüdleb ta ideaalse kombinatsiooni poole, mis sisaldaks ühtaegu nii kandmismugavust ja head stiili kui ka maksimaalselt lihtsat tehnoloogiat. Vilve Unt aga täidab lava hooajaüleste kudumitega - tema kollektsioon "Promenade" koosneb rõivastest, mille teostuses on kasutatud uudseid tehnoloogialahendusi ning mille kvaliteetsed materjalid garanteerivad esemetele pikema eluea.
Kirill Safonov ja Year by Raivo Holm
Tänastele etendustele panevad punkti Kirill Safonovi lõbus temperament ning möödunud aasta Kuldnõela nominent Year by Raivo Holm. Kirill Safonovi uus kollektsioon on ainulaadne sümbioos kunstist ja moest ning on disaineri tõlgendus ekstravagantsest camp'i esteetikast. Oma loomingus kasutab Kirill autorilõikeid ning põnevaid aplikatsioone ja tikandeid. Year by Raivo Holm toob aga lavale avangardse tänavamoe, mis väljendub parima viimistluse ja kaasaegse moelõikega pealisriietes. Brändi põhjamaiselt jahedatele ja tumedatele värvidele lisandub hallides ning oliivi- ja kaamelikarva toonides rõivaid ning kollektsiooni põhirõhk on asetatud nii kangastruktuuridele kui ka erinevatele mustritele. Year by Raivo Holm toob lavale ka meestele mõeldud mantlid, mille lõiked on modernsed ja kehasse töödeldud.
Uhke järelpidu
Kolmandat moeõhtut jääb lõpetama Tallinn Fashion Weeki ametlik afterparty Manna la Roosas, mis kosutab moepublikut mõnusat rütmide, värskendavate jookide ja lõbusa peoseltskonnaga. Hilisõhtuse peomeeleolu eest hoolitseb DJ Janek Künnapuu ning silmailu eest Samsung Galaxy Dream kampaaniamängu võitnud moekollektsioon. Afterparty ametlik algusaeg on kell 23.00.


description: Rohkem kui 65 miljonit inimest üle maailma on olnud sunnitud oma kodudest lahkuma. Mida võtaksid sina kaasa, kui ühel hetkel pead põgenema, teadmata, kas sul kunagi enam on kodu, kuhu tagasi tulla?

title: Liigutav video: mida nad endaga kaasa võtsid

maintext:
Tuntud näitleja ja ÜRO Pagulasameti heatahte saadik Cate Blanchett astub üles võimsas videos, et toetada sõjapõgenikke ning panna märkama nende rasket olukorda, sest me oleme kõik inimesed.
«Rahakott, taskurätik, kollane kilekott, seljakott, lõputunnistus, lipp, sim-kaart, koduvõtmed, hambapasta, näovalgenduskreem, müts ja sokid lapsele, pool liitrit vett, pildid, mälestused … Jooksime kodust välja, aega oli 10 minutit… Ühel hetkel on ümberringi meri, minna polnud kusagile …»
Mitmekordselt Oscarile ja Kuldgloobusele esitatud näitleja Cate Blanchett esitas koos näitlejatest kolleegidega Jenifer Toksvigi mõjusa luuletuse «Mis nad endaga kaasa võtsid», et juhtida tähelepanu sõjapõgenike olukorrale, sest me kõik oleme inimesed.
Poeemis, mida esitavad väga tuntud ja tunnustatud näitlejad, loetletakse üles asju, mida inimesed sõja eest põgendes kaasa haarasid. Autor sai inspiratsiooni põgenike lugudest, kus nad loetlesid, mida nad kodust kaasa võtsid. Luuletuse eesmärk on anda edasi, kui vähe nad saavad endaga võtta ning samuti ei ole põgenikel võimalik ka läbi mõelda, mida neil võiks hiljem vaja minna.
Näitleja Cate Blanchett on alates selle aasta maist ÜRO Pagulasameti (UNCHR) heatahte saadik. Näitlejanna oli juba varasemalt pagulaste vastu huvi tundnud ning külastanud kriisikoldeid Süürias, Jordaanias. Samuti on ta käinud põgenikelaagrites Liibanonis.
Lisaks Blanchettile astuvad videos üles Keira Knightley, Juliet Stevenson, Peter Capaldi, Stanley Tucci, Chiwetel Ejiofor, Kit Harington, Douglas Booth, Jesse Eisenberg ja Neil Gaiman.
Vaata videot (NB! video on inglise keeles!):


description: Kui asi puudutab pesemist, siis inimesed jagunevad tavaliselt kahte leeri: need, kes pesevad hommikuti ja need, kes armastavad õhtuti duši all käia.

title: Millal on parim aeg duši all käimiseks?

maintext:
Selleks, et vaidlusesse natukene selgust tuua küsis mnn.com ekspertidelt, mida nemad arvavad. Kokkuvõttes leidsid nad, et mõlemal ajal on oma eelised.
Kui sa üritad pingsalt mingit probleemi lahendada, siis pese hommikuti. Dušš on päevale mõnus algus, mis äratab su keha üles ja paneb pea eriti hästi tööle. Sa võid leida raskele probleemile lahenduse just seetõttu, et hommikuti on su alateadvus ärkvel ja saad läheneda ammuvaevanud probleemile uue nurga alt.
Kui sa kipud endale tihti raseerijaga sisse lõikama, siis pese ennast hommikuti. Hommikuti on hüübib veri kiiremini kui õhtul.
Kui sul on raskusi magamajäämisega, siis pese õhtuti. Soe vesi, millega sa ennast pesed tõstab keha temperatuuri ja kui sa tuled duši alt välja, siis see langeb järsult trikitades su keha, et aeg on magama minna.
Kui sul on rasune nahk, siis pese õhtuti.
Nahk on kõige õlisem umbes kella ühe ajal päeval, juhul kui sul on õline nahk, siis on parem õhuti duši all käia, et pesta maha kõik rasu, meik ja mustus, mis on nahale päeva jooksul kogunenud.
Üldiselt on see sinu valik, millal sulle meeldib pesemas käia. Teadusliku soovitust, millal oleks õigem ennast pesta, ei ole.


authors:
Regina
Moodne Naine

description: Sain hiljuti oma sõbrannalt äreva appikarje: ega ma ei tutvustaks teda oma vennale, kellega ta saaks oma suurele firmagaalale minna? Kutsel on kirjas, et oodatakse koos kaaslasega, aga tema elus hetkel kaaslast ei ole. Kui küsisin, miks ta lihtsalt üksi ei lähe, sain kaela rahetäie vabandusi. See ju imelik! Kõik saaksid aru, et ta on vallaline! Kellega ta räägiks? Kas tema kõrvale jääks lauas tühi tool? Mis saab tantsupõrandast?

title: Moodne naine: ma ei vaja pluss ühte

maintext:
Need hirmud üksi ametlikule üritusele minna, olgu selleks siis pulm, matus või jõulupidu, on tänapäeva naistel nii sügavad, et parem variant paistab olevat täieliku võõraga lõbusat õhtut teeselda.
Noh, minu elu on selline, et muud ma ei tee, kui käin igal pool üksi. Vallaline ma ei ole, aga mehega koos ei ela ja nii meie huvid, sõpruskonnad kui graafikud on nii erinevad, et arvestan juba ette tema puuduolekuga. Nii et tänan kutse eest, aga saabub Regina, kellest piisab ilma ühegi matemaatilise võrrandita.
Võib-olla polegi kõige keerulisemad need suured sündmused, vahel piisab ebakindluse garanteerimiseks sellisest väiksest asjast nagu üksinda restoranis, teatris või kinos käimine. Eriti veel reede õhtul! Siis tolgendavad ju igal pool armunud paarikesed, kes teineteise jäsemetest kinni hoiavad, vastastikku jooke välja teevad ja andunult kallima silmadesse jõllitavad.
Olgem ausad, paarikeste vahel on üksinda tõesti tüütu reede õhtul kinos käia, nii et üks võimalus on oma filmivaatamised näiteks teisipäevaks ajastada. Keda huvitab, mida sa teed kinos teisipäeva õhtul! Saal on nagunii tühi ja üksikud hõivatud istmed täidavad vihma eest varju tulnud hulkurid.
Ega see neljas klass pole!
Restoranidega on aga selles mõttes keerulisem, et mina ei ole veel saavutanud distsipliini ainult äripäevadel sööma. Kes aga näiteks töö pärast palju üksi võõrastes linnades viibib, peab lõpuks ikkagi endale paluma laua ühele. Ja teate, mida ma olen nende sadade enda vastas seisvate üksikute toolide vahtimisega õppinud? Noh, lühidalt, et pole häda midagi.
Muidugi võib endale erinevaid tehiskaaslasi välja mõelda, kaasa võtta raamatu, lugeda telefonis sotsiaalmeediat läbi või lausa arvutis midagi kirjutada või mängida, aga tegelikult ei ole vaja. Minu arvates on nii, et need inimesed, kes on restoranides mitmekesi, ei märka nagunii, et keegi ka üksi istub. Ettekandjal on aga ainult hea meel, kui talle sattub üks vähenõudlik väike laud, kus veel sõbralik ja jootraha jättev klient kerget vestlust alustab. No tõepoolest, see ei ole neljas klass, kus üksinda istumine tähendas, et sul sõpru ei ole. Mul on terve maailm sõpru täis, mõned neist ka armastavad mind palavalt, aga eile õhtul sõin ikkagi üksi ja väga tore oli.
Kui aga tulla tagasi suuremate pidude juurde, siis kuigi üksi minemist ei ole vaja karta, tasub natuke ette valmistada. Pulma või muule istumisüritusele minnes teatan alati ette, et saabun kaaslaseta ja palun enda kõrval olev iste ära anda. Nii on lootust, et mind paigutatakse lõbusate noorte ja vallaliste lauda või pannakse mu kõrvale keegi teine, kellega vestlust alustada.
Ka vaatan ma, et oleks piisavalt raha taksoga koju sõitmise ning ka oma jookide jaoks. Võib-olla isegi uurin natuke välja, et kes need inimesed siis on, kellega tuleb õhtu veeta. Tõenäoline on, et leian lõpuks ikkagi mõttekaaslased, kellega koos nalja visata ja juttu rääkida, kuigi, olgem ausad, kerge alkohol ja suitsunurga kamraadlus tulevad siinkohal kasuks. Ja peale selle, Eesti on nii väike, et veel tõenäolisem on lõpuks ikkagi tuttavaid kohata, sest kuni Nobeli auhinna gaalale minekut pole, on väga suur võimalus oma endise töökaaslase, onupoja eksi või maakleri koerahoidjaga kokku joosta.
Sinust piisab
Üksi peol käimine on nagu kõik teised asjad siin keerulises moodsas maailmas, selle jaoks läheb vaja enesekindlust ja optimismi. Kui ma juba ette kardan pulmakutset, mis tahab, et minu võrrand koosneks pluss ühest, rikun ilmselt juba ette enda õhtu ära. Kui aga vaadata seda asja nii, et kalleid inimesi võib olla, aga esmajärjekorras peab ikkagi ainult endaga koos elama ja läbi saama, siis pole siin hullu midagi.
Ma ei ole mitte kunagi lahkunud ei teatrist, kinost, restoranist, pulmast ega auhinnatseremoonialt, Tuhkatriinu kombel paaniliselt kodu poole joostes, nutt kurgus ja nina verine, vaid selle pärast, et mul polnud kedagi kaasa võtta. Pigem on alati väga tore olnud, olen kohtunud paljude inimestega ja saanud ka iseendaga paremini tuttavaks.
Nii et, kallis sõbranna, ma võin ju sulle oma venda asendus-pluss-üheks laenata, aga minu arvates pole sul teda vaja. Sinust piisab. Noh, vähemalt kuniks sa oskad võõrastega vestlust alustada ja ise taksot tellida.


description: Oled juba proovinud mitut trikki ja nippi, aga silmad jooksevad sibulat lõigates ikka vett? Siin on üks kiire ja geniaalne nipp, kuidas lõigata sibulat nii, et sul ei ole isegi aega pisaraid valada.

title: Lihtne nipp, kuidas lõikuda sibulat nii, et sul ei ole isegi aega pisaraid valada

maintext:
Mida sul tarvis on? Õunalõikurit, sellist nagu alloleval pildil. Lisaks veel sibulat, lõikelauda ja nuga.
/ PantherMedia / Scanpix
Mida teha? Lõika ära sibula otsad ja eemalda sibulakoor. Seejärel aseta sibul püsti lõikelauale ja kasuta õunalõikurit, et sibul kahe sekundiga tükkideks lõigata.
Selle tulemusel on sul ühesuurused sibularibad, mida võid lisada salatile või muu toidu juurde, mida sa parajasti valmistad. Nii saabki sibulaid kiiresti lõigata ja sul ei ole aega pisaraid valada, vahendab PureWow.


description: Eile teatas Euroopa üks noorimaid peaministreid Taavi Rõivas, et tegi teoks ühe ammuse isiklikus tööplaanis olnud unistuse ning palus oma lapse ema ja elukaaslase, lauljatar Luisa Värgi kätt. «Õnneks tuli jaatav vastus,» rõõmustas mees Twitteris. Rõiva-Värgi peatsete pulmade valguses on hea meelde tuletada, millised on olnud lähiajal Eesti «kuningliku õukonna» hulgas toimunud ühteheitmised.

title: Eesti õukonnapulmad: kuus meeldejäävaimat poliitpulma lähiajaloost

maintext:
Poliitpulm võib olla väga kaval suhtekorralduslik võte või sellena vähemalt mõjuda, isegi kui see nii polegi mõeldud. Ühtäkki meenub rahvale, et ülikonnastatud-lipsustatud asjapulgad on ju tegelikult inimesed! Ning mis oleks parem, kui hetkeks unustada erakondlik kuuluvus ning õhata kaasa ilusale kleidile, vahvale peole ning tõsiasjale, et armastus pole maailmast otsa saanud.
Toomas Hendrik ja Ieva Ilves oma pulmapäeval, 6. jaanuaril 2016 / Sander Ilvest / Postimees / Scanpix
1. Toomas Hendrik ja Ieva Ilves laulatati selle aasta 6. jaanuaril Halliste kirikus. President alustas uut aastat eriti agaralt ning võttis naiseks Ieva Kupce, kellel oli pidulikul puhul seljas valge pruutkleit. Presidendi kodumaakonnas toimunud tseremooniat uudistas nii külarahvas kui reporterid, kinni peeti ka pruutpaari auto, et nad pulmamänge mängida saaksid.
2. Heimar Lenk ja Helle Virt-Lenk abiellusid 2015. aasta juunikuus. Muidu rõõmsa poissmehena tuntud Heimar kaotas südame Hellele ning pulmad peeti Otepää kirikus. Pidu peeti maha Põlvas, vaid paarikümne lähedasema kaaslase seltsis. «Olgem ka kõrges eas avatud armuma ja armastama ning oma tundeid avatud südamega väljendama ning kaua kestnud ja ilusad armulood ka ametlikult registreerima,» julgustas mees kõiki ajakirjanduse vahendusel pärast pulmitamist.
Jevgeni ja Triinu Ossinovski / LIIS TREIMANN/PM/SCANPIX BALTICS
3. Jevgeni ja Triinu Ossinovski abiellusid juulikuus 2014. Praegune tervise- ja tööminister kohtus oma tulevase abikaasaga juba gümnaasiumipäevil, elutee viis nad taas kokku ülikoolis. Pulmapeo organiseerinud Triinu kuu ajaga sisuliselt üksi, paarist sai abielupaar ühes kaunilt dekoreeritud lagunenud küünis, pidu aga peeti Kõue mõisas. «Usun, et see pulm pretendeerib inimkonna ajaloo parima pulma tiitlile,» ütles Jevgeni hiljuti ajakirjas Pere ja Kodu.
Keit Pentus-Rosimannus ja Rain Rosimannus oma pulmapäeval, 10. augustil 2012 / Teet Malsroos / Õhtuleht / Scanpix
4. Keit Pentus-Rosimannus ja Rain Rosimannus abiellusid augustis 2012. Hingematvalt kaunis pruut Keit saabus Jaani kirikusse laulatusele valges kaarikus, Rain aga kimas kohale elektriautoga, jõudes napilt viis minutit enne naist. Tseremoonia algas Helen Adamsoni laulu «Kas tead» saatel ning toonase keskkonnaministri tähtsal päeval olid kohal vaat et kõik olulised tegelased Eesti võimuladvikust.
Maarika Tuus-Laul ja Uuno Laul / Arno Saar / Õhtuleht / Scanpix
5. Maarika Tuus-Laul ja Uuno Laul abiellusid juunikuus 2011 – paistab, et juunikuu on nende peres eriline, abiellus ju Maarika vend Heimargi just sel ajal. Ka Maarika astus lauljast armastatu Uunoga altari ette just Otepääl, kuid lähedaste eest hoiti asja saladuses. Sõbrad kutsuti lihtsalt suvisele peole, kohaletulnud said aga suure üllatuse osaliseks, kui hoopis pulmapeole sattusid. Mesinädalad veetsid nad Eestis.
Vilja ja Taimo Toomast pulmapäeval, 30. juulil 2010 / Mati Hiis / Õhtuleht / Scanpix
6. Vilja Toomast ja Taimo Toomast abiellusid juuli lõpus 2010. Tseremoonia toimus Rohuneemes ning pidu peeti ilusal suveõhtul õues. Õhtujuht oli Mart Sander ning ka selles pulmas võis näha Eesti tuntud tegelasi, kes kõik head abieluõnne soovima tulid. Viis aastat jõudis naine pärast pulmi kanda Savisaar-Toomasti nime, kuid nüüd on tema perekonnanimeks vaid Toomast.


description: Veebruaris šokeeris läänemaailma Playboy modelli ja Snapchati staari Katie May surm. Naine sai selle aasta veebruaris vaid 34-aastaselt insuldi ning suri paari päeva pärast.

title: Selgusid salapärastel asjaoludel surnud Playboy modelli surma põhjused

maintext:
Katie kukkus kokku fotosessiooni ajal ning arvas, et vajab kiropraktiku abi, kuna tundis pärast seda närvivalu. Reedel külastaski ta Los Angelesis kiropraktikut, esmaspäeval aga tabas teda insult ning teisipäevani hoidsid teda elus masinad.
TMZ annab teada, et koroner viis läbi uurimise ning ametlikult on surma põhjuseks õnnetusjuhtum. Kiropraktik vigastas sessiooni käigus kogemata naise selgrooarterit, mille tagajärjel ei saanud naise aju enam hapnikku. Naise perekond ei ole veel kommenteerinud, kas nad kavatsevad kiropraktiku vastu süüdistuse esitada.


description: Tallinn FoodFesti raames toimunud ametikoolide õppurite konkursil selgus parim noorkokk - Kristiina Sireli Pärnumaa Kutsehariduskeskusest. Noorte kondiitrite seas osutus esikoha vääriliseks Elena Bulynina Ida-Virumaa Kutsehariduskeskusest.

title: Selgusid parim noorkokk ja parim noor kondiiter

maintext:
Parimaks kokaraamatuks hindas žürii magusaraamatu «Suhkruingli magusad lauad», mille autorid on autorid Kristi Jalakas, Kertu Lukas, Katrin Press, väljaandjaks Ajakirjade Kirjastus.
Tallinn FoodFesti peakorraldaja Tiit Sarv on avapäevaga väga rahul: «Messil oli ootuspäraselt umbes 2000 külastajat. Oldi üllatunud, nähes messi nii suurena. Külastajate hulgas oli märgata ostuotsuseid tegevaid ettevõtete juhte, ostujuhte. Võib öelda, et tegemist on kindlasti olulise toiduvaldkonna ärisündmusega, mis aitab elavdada meie tootjate tegevust.»
Seda kinnitasid ka ettevõtlusministri Liisa Oviiri avasõnad. Samuti oli messi avapäeval korraldaja sõnul kohal palju ametikoolide toidu ja toiduvalmistamise erialade noori - toimusid «Noorkokk 2016» ja «Noor kondiiter 2016» võistlused. Parimaks noorkokaks sai Kristiina Sireli Pärnumaa Kutsehariduskeskusest, nooreks kondiitriks valiti aga Elena Bulynina Ida-Virumaa Kutsehariduskeskusest
Reedel, 28. oktoobril selguvad Tallinn FoodFestil parimad «Aasta kokk 2016», «Noor pagar 2016» konkurssidel. Toimub Riga Black Balsam kokteilide võistlus baarmenitele. «Jõulutoode 2016» tootekonkursil hindavad messikülastajad pimetesti põhimõttel liha- ja pagaritooteid, jõuluõlut ning hõõgveini.
Igal aastal meelitab toidumess Tallinnasse kohale ligi 6000 proffi ja 3000 toiduhuvilist, kes tulevad tutvuma uute pakkujate, uudistoodete ning toidutrendidega. Eesti Näituste messikeskuse täidavad Eesti toiduainetööstuse, toitlustuse, hotellinduse, müüjate ja vahendajate esindajad. Kohal on ka toiduprofid lähinaabrite juurest, sest tegemist on Baltimaade suurima ärilt-ärile-tüüpi valdkonnasündmusega. Kahel esimesel messipäeval on oodatud vaid ärikülastajad, laupäeval, 29. oktoobril on uksed avatud kõigile toidusõpradele. Messil osaleb 205 eksponenti sh 47 välisriikidest.
Toidumess Tallinn FoodFest on avatud 29. oktoobrini, iga päev kella 10-17.


description: Nestlé helveste suhkrusisaldus on väiksem kui arvad

maintext:
Täisterahelbed piimaga on toitev algus sinu päevale ning need võivad kaasa aidata ka tervisliku ja tasakaalustatud toitumise järgimisele. Oleme rohkem kui 10 aastat töötanud selle nimel, et muuta oma toodete retseptid veelgi paremaks, vähendades suhkru ja soola hulka ning suurendades kiudainete ja täistera sisaldust. Nüüdseks ongi rohelise ribaga tähistatud Nestlé helveste pakkides täistera nr 1 koostisosa. Lisaks on enamikule meie helvestest lisatud vähemalt viis vitamiini ja kaks mineraaltoitainet, mis annavad juurde nende toiteväärtusele.
Hommikusöögihelbed sisaldavad suhkrut erinevate põhjuste tõttu – suhkur lisab täisterale magusust ning sel on oma roll mängida ka hea maitse, krõbeda tekstuuri ja värvuse saamisel. Soovitatav 30-grammine Nestlé helveste portsjon sisaldab umbkaudu 2 tl suhkrut 12st teelusikatäiest päevas soovitatud lisatud suhkru kogusest ning see hulk mahub soovitatava päevase tarbimiskoguse raamidesse (põhinedes WHO juhtnööridele, 10% 2000 kcal toitumisnormi energiasisaldusest).
Tasakaalustatud toitumine tähendab, et päevas tarbitakse inimesele vajalik kogus energiat ja toitaineid (sõltuvalt inimese elustiilist ning liikumisaktiivsusest). Meie soovitatavas portsjonis (30 g) olev suhkru kogus on sama suur või isegi väiksem kui teistes tüüpilistes hommikusöögi variantides, näiteks puuviljajogurtis või -mahlas või moosiga röstsaias. Ka süsivesikud on inimesele vajalikud toitained, sest annavad energiat kogu kehale ja eriti just ajule. Suhkur on näide lihtsast süsivesikust, millele on iseloomulik magus maitse. Tasub ka tähele panna, et lisaks meeldiva maitse ja tekstuuri andmisele tagab suhkru lisamine toitudele ka selle ohutuse ning kvaliteedi, sest suhkrul on ka säilitavad omadused.
Sageli räägitakse süsivesikute kahjulikkusest, kuid kas see on ka päriselt nii? Vastupidi, meeles tuleks pidada, et need on aju ja keha jaoks vajalikuks kütuseks. Vahet tuleb aga teha süsivesikute erinevatel tüüpidel. Eksperdid soovitavad nn heade süsivesikute allikana täistera, mitte rafineeritud teravilja, sest töötlemise käigus lähevad paljud kasulikud toitained kaotsi. Täistera, mis on enamikus meie helveste nr 1 koostisosa, sisaldab kiudaineid, mikrotoitaineid ja polüfenoole. On fakt, et täistera aitab vähendada südamehaiguste riski, mõjub positiivselt kehakaalu kontrollimisele ning aitab vähendada ka II tüübi diabeedi riski. Rohelise ribaga karbis olevate Nestlé helveste puhul on garanteeritud, et iga 30-grammine portsjon sisaldab vähemalt 8 grammi täistera.
Viljaterad / Nestlé
Teine hommikusöögihelbeid ümbritsev müüt on see, et need on täis suhkrut. Tegelikult sisaldavad Nestlé helbed vähem suhkrut kui teised levinumad hommikusöögid, nagu saiakesed või moosisai. Hommikusöögihelvestest saab päevase toitumise normist vaid tagasihoidliku koguse. Täpsemalt, Nestlé helbed annavad umbes 4–6% päevasest täiskasvanutele soovitatud lisatud suhkru kogusest.
Hommikusöögihelbed sisaldavad suhkruid, millest osa pärineb teraviljast ja osa on juurde lisatud, et tagada toote õige maitse ning tekstuur. Kui helbeid piimaga süüa, annab helveste portsjon vähem kui 2 teelusikatäit lisatud suhkrut.
Nagu näha, on Nestlé helbed üheks maitsva ning tasakaalustatud hommikusöögi variandiks, mille suhkrusisaldus mahub päevase soovitatava koguse hulka. Proovi järele – lase Nestlé helvestel oma hommikud lihtsaks ja toitvaks muuta!


description: Me kõik jääme vanaks, see on fakt. Kuid kuidas vananeda nii, et tervis püsiks korras? Meie jaoks on vajalik täisväärtuslik elu ning selleks on Canoe.com pannud just meestele kokku viis nõuannet, mida järgides on võimalik vananeda nii, et vanusenumber ei mängiks tervise seisukohalt suurt rolli.

title: Meestele: kuidas vananeda tervislikult

maintext:
1. Hoia kontakti.
Suhtlemine on tervisliku vananemise juures üks olulisemaid aspekte, mis aitab toime tulla elumuutustega. Vanemad inimesed, kes on pidevas suhtluses teistega, elavad kauem kui endasse tõmbunud vanurid. Jää lähedaseks oma sõprade ja perega ning elad palju õnnelikumat, täisväärtuslikumat elu.
2. Tee regulaarselt trenni.
Füüsiline tegevus on kasulik nii füüsilises, vaimses kui ka sotsiaalses mõttes. Trenn aitab jõuda tervisliku normaalkaaluni, mis vähendab terviseriskide ohtu. Kõige kergemateks igapäevasteks treeninguteks on kiirkõnd ja ujumine. Jooga on samuti üks viisidest, kuidas pikendada oma eluiga.
3. Toitu tervislikult.
Vananedes vajame me vähem kaloreid, kuid rohkem toitaineid, et oma tervist kaitsta. Tervislik toitumine vähendab krooniliste haiguste riski ja edendab elukvaliteeti. Vähenda alkoholitarbimist ning vaheta süsivesikurikkad vahepalad puuviljade vastu välja.
4. Jäta suitsetamine maha.
Suitsetamine on seotud paljude krooniliste haigustega, ka impotentsusega. Jättes selle halva harjumuse seljataha, on oht haigestuda väiksem ning elukvaliteet tõuseb loetud kuude jooksul märgatavalt. Tuleb meelde jätta, et kunagi pole liiga hilja suitsetamisest loobumiseks.
5. Käi regulaarselt kontrollis.
Meestel on kombeks arsti juures käimata jätta. Keha aga pole haiguste vastu immuunne. Arsti juures kontrollis käimine võib aidata haigustele varakult järele jõuda. Mida varem haigus avastatakse, seda kergem on seda ka ravida.


description: Tallinn Fashion Weeki lugejamängu raames kirjutas meile oma moefopaast Kertu. Piletiloosis osalemiseks kirjuta meile, milliseid moeäpardusi on sinuga juhtunud. Ükskõik, kas sul rebenes seelik või sukkpüksid, anna meile teada – mida lõbusam, seda parem.

title: Lugejate moeäpardused: õnnetus roosa topiga

maintext:
Minu võib-olla, et suurim moeäpardus juhtus läinud kevadel, kui esimesed soojad kevadilmad Eestimaale jõudsid. Nimelt otsustasin ühel ilusal päikeselisel päeval kanda peenikeste õlapaeltega kaunist roosat toppi, mille alla panin ilusasti beežid rinnahoidjad ning mille peale kevadilma jaheduse vältimiseks õhulise kardigani.
Olin hommikust saati terve päeva tööl ning seejärel läksin uhkelt ja enesekindlalt kooli õhtust loengut kuulama. Mäletan, et olin rõõmsas tujus, kuna nägin sel päeval esimest korda üle poole aasta enda kursaõde, kes oli vahepeal Kreekas vahetusüliõpilane.
Igal juhul läksin rõõmsal sammul riidehoiu poole, võtsin ära enda salli ja mantli ning tundsin, et midagi on teistmoodi. Kuidagi liiga palju õhku saab mu rinnaesine. Vaatasin alla ning nägin, et minu roosa topi vasakpoolse paela õmblus oli lahti tulnud ning üks minu rindadest oli kõigile vaatamiseks. Õnneks midagi hullu ju polnud - beežid rinnahoidjad olid all. Aga siiski, inimesed, kes garderoobi lähedal tol hetkel olid, võisid minu äpardust näha. See selleks aga, et see juhtus enne kahetunnist loengut, pidin kiiresti leiutama viisi, mis minu topipaela kinni hoiaks, sest kardigan oli eest lahtine ning sellega enda katkist toppi varjata ei saanud.
Õnneks oli mul mantli külge ühendatud haaknõelaga helkur, mille julgelt käiku lasin ning paela pluusi külge tagasi monteerisin. Peagi läks aga see äpardus meelest ning nautisin järgmised mitu tundi muretult loengut edasi. Endal teadmine, mida kõigiga jagada ei soovinud.
Kirjavõistlus kestab 16. oktoobrini (kaasa arvatud) ja ootame teie kirjutisi aadressil naine@postimees.ee. Kõikide vastanute vahel kuulutatakse 17. oktoobril välja võitjad, kellega võetakse ühendust. Piletid on välja pannud Tallinn Fashion Week.
***
Klikka reklaamribale ja vali oma lemmikdisainer!


description: Globaalne ideekonkurss Electrolux Ideas Lab avalikustas 50 parimat tervislikku ja jätkusuutlikku toitumist edendavat ideed 27 erinevast riigist, mis pääsesid edasi konkursi rahvahääletuse vooru. Eestist valiti 50 parima hulka Hannes Lungi idee nutikellast, mis aitab teha tervislikke toiduvalikuid kiirelt ja hõlpsalt.

title: Eesti mehe inspireeriv idee: nutikell, mis aitab sul tervislikumalt toituda

maintext:
Konkursi eesmärk on leida inspireerivaid ideid, mis innustaks rohkem kodus toitu valmistama ning tervislikumalt ja jätkusuutlikumalt toituma. Ideas Lab konkursi rahvahääletuse voor on avatud kuni 16. novembrini. Konkursi peaauhinnaks on 10 000 eurot ning nädalane reis Stockholmi, kus võitja kohtub nii Electroluxi juhtide ja ekspertidega kui ka edukate Skandinaavia start-up ettevõtjatega, et oma ideed edasi arendada.
Hannes Lungi võistlustöö « WatchYourself » kirjeldab nutikella, mis aitab teha tervislikke ja konkreetse inimese vajadustega arvestavaid valikuid efektiivselt ja kiiresti, analüüsides muuhulgas näiteks toidu koostisosi, inimese toitumis- ja treeningplaani ning arvestades ka tarbija tervislikku seisundit.


description: Üks ohtlikumaid mentaliteete inimeste hulgas on minu meelest samal ajal üdini inimlik «minuga ei juhtu». Selle arvele võib kirjutada väga suure osa õnnetusi alates olmevigastustest kuni liiklusavariideni.

title: Maarja Kupits: konna keetmine ehk miks mina vägivaldsest suhtest ära ei tulnud

maintext:
Paljud meist on kindlasti näiteks üle autotee läinud valest kohast või valel ajal. Mida te sel hetkel mõtlesite? «Ma ju vaatan, et autot ei tule!»? Muidugi te vaatate, tähendab, me vaatame. Aga kas te tõesti arvate, et need, kes sel viisil auto alla jäid, mõtlesid, et oh, nüüd jooksen täpselt auto alla? Ei, nad ka vaatasid ja nendega juhtus. Aga meiega ju ei juhtu.
Head ja moraalsed inimesed
Selle suhtumise kuri kaksikõde on igasugused üdini moraalsed väljaütlemised «mina ei teeks küll kunagi...!». Mida vanemaks ma saan, seda kaugemalt sedalaadi avaldusi vaatan. Tingiva kõneviisi eripäraks on nimelt olukorra oletuslikkus, mis minu meelest käib reeglina kaasas vastava kogemuse vähesusega.
Kui keegi näiteks väidab, et ta ei varastaks kunagi, tuleb mul alati meelde klassikaline näide Jean Valjeanist, kes olemuselt hea inimesena oli seda ehk isegi kunagi mõelnud, ent olude muutudes pidi valusalt oma sõnu sööma. Noor ilus kolumnist nimetab kõiki nuhkivaid naisi ajudeta argpüksteks? Jättes kõrvale küsimuse, miks vaid naisi, jääb üle siiski juurelda, kuidas kõnealune kolumnist ise tegutseks, kui elu on võtnud sellise pöörde, et nuhkimine on ainus viis midagigi tõele lähedast teada saada, ent teada saada on vaja.
Selliseid näiteid, kuidas elu inimeste moraalseid tõekspidamisi oma suva järgi painutab, võib tegelikult tuua lõputult. Sa ei istuks kunagi purjus peaga autorooli (midagi minu enda arsenali kuuluvat)? Aga kui sellest sõltub kellegi elu või tervis? Ja päriselt, mitte nii, nagu roolijoodikute vabandustes.
Tõsi, palju selliseid olukordi ikka ette tuleb – enamik meist ei pea kunagi kõhu täitmiseks varastama või kellegi elu päästma. Neid, kes satuvad suhtesse, kus teine pool nuhkimiseks põhjust annab, on kahjuks natuke rohkem, ent kui ise tunda saanud ei ole, ei oskagi seda olukorda realistlikult ette kujutada, mis annab omakorda võimaluse iseteadlikeks avaldusteks stiilis «mina ei teeks kunagi». See on oma olemuselt aga tegelikult enda paremakspidamine. Meie, kes me «kunagi ei...», oleme paremad ja tublimad kui need teised, kes «...», olgu selleks siis valetamine, petmine, nuhkimine...
Salakaval konna keetmine
Eriti jääb kõrva-silma, kui naised ütlevad, et nemad ei laseks enda kallal kunagi (lähisuhte)vägivalda tarvitada. Sedasorti avaldus on tõsiseltvõetav ainult ühel juhul – kui ütleja näol on tegemist naisega, kes on seda juba tunda saanud. Vastasel juhul... te ei tea, millest te räägite, isegi kui te seda ise raudselt usute. Ma tean, sest ma olen ise seda öelnud... ja kolinaga põrunud.
Lähisuhted on keerulised – need suudavad muuta inimesi nii väga nõrgaks kui ka vastupidi, väga tugevaks. See, kuidas kõige lähedasem inimene kõige rohkem haiget teha suudab, on midagi fenomenaalset ja sürreaalset, mille käsitlemiseks jääb ka mitmetest raamatutest väheks. Küll aga võin ma öelda, et «miks sa ära ei tulnud» ja «mina ei laseks endaga iialgi nii teha» ei ole kohe kindlasti teema. No ikka üldse ei ole teema.
Ma olen hiljem võrrelnud lähisuhtevägivalda konna keetmisega (loomakaitsjatele: see on metafoor. Ma ei ole ühtegi konna keetnud ega kavatse seda teha). Nimelt kui panna konna keetes pott tulele ja konn kuuma vette, hüppab ta sealt kuumust tundes välja ja mingist keemisest pole juttugi. Seega tuleb konn panna külma vette ja lasta veel vaikselt soojemaks minna. Ja konn ei saa arugi, millal ta ära keeb.
Ma tean, et see ei kehti kõikide puhul, ent minuga just niimoodi tehti. Kui mu eks oleks minuga kohe alguses käitunud nii, nagu kolmandal kooseluaastal, oleksin ma ta ilmselt kapitaalselt välja naernud ja tagasi vaatamata minema kõndinud. Paraku on vägivaldsed inimesed tihti suurepärased manipulaatorid ja ohver ei saa arugi, mis temaga toimub, enne kui juba hilja.
Mis hullemgi veel – ohver hakkab tihti arvama, et vägivalduril on õigus ja ta ongi halb naine, alaväärtuslik inimene, ise süüdi, ja kõik see muu haige sitt, mida sellised inimesed oma ohvrile osavalt ja järjekindlalt pähe taovad. Mul läks selles osas lõpp veidi kergemini – minu näol on tegemist keskmisest veidi kangema karakteriga ja meil ei olnud lapsi, ühiseid kohustusi ega muud pikemas perspektiivis siduvat. Ent paljudel on, mis annab vägivaldurile veel täiendavat mänguruumi.
Seetõttu kirtsutan ma teinekord avalikult nina kui naiselt, kes jobu mehe üle kaebab, küsitakse üleolevalt, et mis sa selle jobuga lapsed said siis, kuidas sa õigel ajal ei näinud, et jobu on jobu? Siinkohal õpetussõnad – jobuksolemine ei paista sugugi alati kohe välja. Pahatihti ei paista see kodust väljapoole ka hiljem. Ja enne, kui järgmine kord ütlete «ma ei teeks kunagi...», mõelge hästi järele, kui te ei tea päris kindlalt, millest räägite. Hüpoteetiline kogemus siinkohal ei loe.


description: Kanada Autor ja sotsiaalmeedia ekspert Kelly Oxford vihastas USA presidendikandidaat Donald Trumpi peale, kelle ahistamisjuhtumid hiljaaegu päevavalgele tulid. «Kui sa oled staar, lasevad nad endaga kõike teha,» praalis Trump avalikuks tulnud lindistusel. «Ma lihtsalt suudlen neid, ma isegi ei hakka luba küsima. Ma võin neid t***ist haarata, kui tahan.»

title: See pole okei: tuhanded naised jagavad oma seksuaalse väärkohtlemise lugusid

maintext:
Seksuaalne ahistamine pole okei, on Kelly ainus sõnum. Seega jagas ta oma lugu ning tuhanded naised võtsid seda kuulda – ning rääkisid omakorda oma lood.
Oxford rääkis viiest erinevast korrast, kui teda on ahistatud, et näidata: see pole okei. Teemaviide «not okay» (#notokay) sai hoo sisse ning vaid mõni tund hiljem oli tuhandeid sarnaseid lugusid Twitteris ringlemas. Hiljem tunnistas naine, et plaanis postitused eemaldada, kui keegi nende vastu huvi ei tunne – mingil hetkel aga saabus naisele kaks erinevat lugu sekundis. See vaid tõestab, kui sügava ja tõsise probleemiga on tegemist ning miks on oluline Donald Trumpi taoliste meeste vastu võidelda.
Siin on kümme erinevat lugu, kuid see on vaid murdosa kõigist jagatuist.
«Kaks korda. 20 aastat tagasi ja ma ei suuda ikka neid sõnu välja öelda. Mul on paha, kui sellele mõtlen. Ma ei usalda senini mitte kedagi. #notok» (@Shy_Tiger)
«Ma olin 12. Bussis haaras mu alakehast võõras vanamees. Hüppasin maha, jooksin koju ja ei rääkinud sellest kellelegi.» (@BabyBickmore)
«Esimest korda juhtus see, kui olin 7 või 8, ujulas. Kamp kutte vanuses 14-18 ujus mööda ning üks neist katsus mind jalgevahelt. #notokay» (@Willmijn)
«Vanus 18. Ootasin rongi, et maale sõita. Mees istub minu vastu, küsib mu nime ning masturbeerib mu ees, mu nime korrates.» (@kathy_skidmore1)
«Ma olin 12, just lõpetasin «Batmani tagasituleku» vaatamise. Meie vannitoapõrandal oli 57 plaati, lugesin need kokku, kui ta mind vägistas.» (@JahairasMission
«50ndates meesterahvas lähenes mulle kiriku jõulupeol seljatagant, haaras mu rindadest ning ei lasknud mind lahti. Ma olin 13. #NotOkay» (@cartmom1)
«Ma olin 9aastane. Peretuttav ütles, et on arst ja andis mulle külmetusravimit. Siis võttis ta mul püksid jalast ja katsus mind.» (@HollyJessome)
«Olin ülikoolis rebane, kui professor mind oma stuudiosse kutsus. Ta tervitas mind, ühes käes õlu ja teises erekteerunud peenis. Ta oli mu isa vanune.» (@KVarbalow)
«Kõige hullem asi, mis on #notokay lõime lugemise juures: ma saan järsku aru, kui palju mind on nooruses väärkoheldud ja ma isegi ei teadnud seda tol ajal.» (@nouvellevintage)
«Ma rääkisin oma 91aastase emaga Trumpi lindistustest ja seksuaalsetest rünnakutest. Kuulsin esimest korda elus, et mu ema oleks noore neiuna peaaegu ära vägistatud. #notokay» (@PamelaBurrows)


description: Otseülekanne Tallinn Fashion Weeki esimeselt päevalt on lõppenud. Eesti mainekama disainiauhinna Kuldnõel võitis Lilli Jahilo, Hõbenõel läks Roberta Einerile. Uued ülekanded juba homme!

title: TFW: Kuldnõela võitis Lilli Jahilo, Hõbenõel läks Roberta Einerile

maintext:
Täna õhtul täitub Kultuurikatel võrratu ja tipptasemel moekunstiga, sest üle antakse Eesti mainekaim moeauhind Kuldnõel ning Hõbenõel, millega tunnustatakse viimase aasta säravaimat panust Eesti moeellu. Suurejoonelise gala raames astuvad esmakordselt lavale ka kõigi kuue nominendi värsked kollektsioonid. Postimees teeb iga päev Tallinn Fashion Weekilt otseülekande.
Eesti moedisaini auhind Kuldnõel antakse silmapaistvale moedisainerile või kaubamärgile loomingulise järjepidevuse eest vähemalt viie viimase aasta vaates, pidades silmas kollektsioonide kvaliteeti ja funktsionaalsust, ajakohasust ja ilu, müügiedu ja ekspordivõimekust.
Sel aastal on Kuldnõelale nomineeritud Lilli Jahilo, Kristel Kuslapuu ja Thea Pilvet-Martinson.Lilli Jahilo on Eesti moedisainer, kes on pühendunud aegumatu ilu väljendamisele läbi kompromissitu kvaliteedi ja kelle disainilahenduste peamiseks inspiratsiooniallikaks on loodus ning kõrgmoetehnoloogiad ja -tikandid. Kristel Kuslapuu armastab skulptuurseid ja suuri vorme ning on peamiselt tuntust kogunud kudumidisainerina, luues läbi erinevate kudumite ainulaadseid ja erakordseid moeteoseid. Thea Pilvet-Martinson on rõivabrändi Althea peadisainer ja kaubamärgi looja, kelle kollektsioone läbivad ülima naiselikkuse jooned, mis on ühendatud uute vormide ning rõivaste kandmismugavusega.
Hõbenõel antakse välja viimase aasta säravaima panuse eest meie moeellu - see on auhind julge pealehakkamise, erakordse ettevõtlikkuse, originaalse idee ja energilise teostuse eest.
Käesoleva aasta Hõbenõela nominentideks on Kätlin Kikkas kaubamärgiga KÄT, Roberta Einer ning Margit Peura kaubamärgiga Whitetail. Kätlin Kikkas on rõivabrändi KÄT asutaja, kelle käekiri on tänu julgetele joontele, kindlameelsusele ja puhtale, ent retrohõngulisele disainile kohalikul moemaastikul tugevalt esile tõusnud. Roberta Einer on disainer, kes sööstis tõelise sähvatusena rahvusvahelisse moetaevasse ning kelle ainulaadsed ja peenete tikanditega rõivad on viinud Eesti moe kõikjale maailma. Margit Peura on aga moekunstnik, kes seisab kaubamärgi Whitetail taga ning kelle moefilosoofias mängivad tähtsaimat rolli keskkonnasõbralikkus, eetilisus, kauakestvus ja tootmine, mis toimub ausatel tingimustel.
Kuldnõela žüriisse kuuluvad sel aastal Maile Grünberg, Piret Puppart, Kristi Pärn-Valdoja,Edward Köster, Urmas Väljaots, Filippo Caroti ja Aljona Eesmaa.
Kuldnõela gala toob publikuni Samsung Galaxy ning Kuldnõela ja Hõbenõela auhinnad annab üle Estonia Resort Hotel & Spa****, kes kingib võitjatele 3-päevase spaapuhkuse suvepealinnas Pärnus - Hõbenõela võitjale superior klassi toas ning Kuldnõela võitjale sviidis. Lisaks spaahoolitsustele saavad võitjad nautida maitseelamusi restoranis NOOT.
Vaata ka Postimehe otseülekandeid!
TFW ajakava:
Kolmapäev 19.10
18.00 Gita Siimpoeg, Tallinna Ettevõtlusinkubaatorid: Raili Nõlvak, Kokomo Collection
20.00 Samsung Galaxy esitleb: Kuldnõel
Neljapäev 20.10
18.00 Anu Hint, Katre Arula
19.30 Iris Janvier
21.00 Piret Ilves, Diana Arno
Reede 21.10
18.00 Marimo Fashion, Mammu Couture
19.30 Liivia Leškin, Vilve Unt
21.00 Kirill Safonov, Year by Raivo Holm
Laupäev 22.10
18.00 Kriss Soonik
20.00 Baltman: Born Fearless


description: Juba järgmise nädala reedel ja laupäeval – 14. Ja 15. oktoobril – toimub Viru Keskuse aatriumis kauaoodatud moefestival FIBIT. Moesõpradeni jõuavadneli erinevat moeetendust, milles on ühendatud sügistalvised maailmamoe trendid Eesti tippstilistide nägemuses ning kodumaiste disainerite looming. Ürituse kõrghetkeks on Eesti kuulsuste ühe lemmikbrändi Iris Janvieri SS’17 kevadsuvise kollektsiooni esmaesitlus.

title: Vaatemänguline moefestival FIBIT tuleb taas

maintext:
Viru Keskuse poodide moeparemikku koondavad üksteist ideaalselt täiendavad moeetendused „Võlumaailm“ ja „Peitus“. Kui „Võlumaailmas“ rabab meid ERKI Moeshow 2016 võitja stilist Mariliis Niine efektne värvide maailm, siis moeetenduses „Peitus“ paneb stilist Külli Piibar meid üllatuma kihtide ja detailide alt avanevate üllatuslike kombinatsioonide ning kargete toonidega. Mõlemad etendused on FIBITi kavas nii reedel kui ka laupäeval.
Samuti saavad moefestivali külastajad mõlemal päeval nautida Kaubamaja sügistalvise hooaja moeetendust, kuhu on koondatud Kaubamaja moekaupade parimad palad ning hooaja kuumimad trendid. Etenduse on kokku pannud Eesti üks tippmoeloojaid Piret Ilves, kes seekord astub üles stilisti rollis.
Eksklusiivselt laupäevase FIBITi päeva ning ühtlasi kogu moefestivali kõrghetkeks on Eesti kuulsuste garderoobis üha rohkem kanda kinnitava moebrändi Iris Janvieri järgmise kevadsuve kollektsioonilt esmakordselt saladuseloori kergitav moeetendus.
FIBIT stilistika Külli Piibar / Kertin Vasser
Ajakava 14. oktoober
17.00 Moeetendus “Peitus”, stilist Külli Piibar
17.30 Moeetendus “Võlumaailm”, stilist ERKI Moeshow 2016 võitja Mariliis Niine
18.00 Kaubamaja sügistalvise hooaja moeetendus, stilist Piret Ilves
Ajakava 15. oktoober
12.30 Moeetendus “Peitus”, stilist Külli Piibar
13.00 Moeetendus “Võlumaailm”, stilist ERKI Moeshow 2016 võitja Mariliis Niine
13.30 Kaubamaja sügistalvise hooaja moeetendus, stilist Piret Ilves
15.00 IRIS JANVIER KEVADSUVI 2017 kollektsiooni esmaesitlus
15.30 Moeetendus “Peitus”, stilist Külli Piibar
16.00 Moeetendus “Võlumaailm”, stilist Mariliis Niine
16.30 Kaubamaja sügistalvise hooaja moeetendus, stilist Piret Ilves
Korraldaja jätab endale õiguse ajakavas muudatusi teha.
Viru Keskus on Eesti suurima külastatavusega ostu- ja meelelahutuskeskus, kust leiab lisaks kvaliteetsetele moekaupadele ka Baltimaade suurima ilu – ja juveelitoodete piirkonna, Eesti suurima apteegi ning Londoni raamatumessil nelja maailma parima raamatupoe hulka loetud raamatukaupluse. Keskuses asub ka moodne spordiklubi ning südalinna soodsaim parkimismaja. Lisainfo: www.virukeskus.com.


description: Ärkasin mina reede hommikul üles ja mõtlesin pikalt, mida oma päevaga ette võtta. Kohe kolme kohvi jagu mõtlesin. Siis tekkis idee: oleks õige armukade! Terve päev! Või võtaks asja ikka kohe korralikumalt ette ning oleks armukade lausa terve nädalavahetuse – reede, laupäeva JA pühapäeva?! Tõusev trend siiski ju ning kes siis ei tahaks moega kaasas käia? Mõeldud, tehtud!

title: Heidi Ruul: ood armukadedatele ja lihtsalt kadedatele

maintext:
Alustasin sellega kohe. Olin kade kõigi ja kõige peale, igal pool ja kogu aeg. Olin kade eriti edukate sugulaste ja sõprade peale, kuulsuste peale olin kade ja nende inimeste peale samuti, kes armukadedusel ja lihtsalt kadedusel kuidagi vahet teha oskavad.
Otsustasin, et olen kade ka kõigi nende inimeste peale, kes pealtnäha ideaalses suhtes on. Ja siis nende peale, kes suhtes pole. Loomulikult olin kade ka kõigi abielus või lahutatud sõprade, tuttavate ning võõraste peale. Kade, kade, kade!
Rikaste peale olin kade, vaeste peale. Füüsiliselt imelises vormis olevate inimeste peale olin ka kade ja selle jämeda soomlasest mammi peale, kes endale ilmselgelt liiga kitsad liibukad jalga oli ajanud… Ja viimase mehe peale, kes sellist vaadet iga jumala päev nautida saab! Toas viibides olin kade kõigi nende peale, kes parasjagu väljas olid ning ise väljas olles kadestasin inimesi, kes oma koduseinte vahel mõnulesid.
Kuna kadetsemiseks oli kolm pikka ööd ja päeva, siis otsustasin ka koduloomade ja mööbli peale kade olla. Diivanilaua peale olin pisut kade, sest pagan, ma tahan ka päev läbi lihtsalt ilus olla. Põrandalambi peale olin ka natukene kade, sest mõnikord tahaks end hetkeks lihtsalt nupust välja lülitada ning vahelduseks puhata. Ja padja peale olin kade, sest kohe üldse ei tahtnud ju tegelikult ennast hommikuti voodist välja ajada… Diivani peale oleksin ka ilmselt kade olnud, kui mul oleks mees, kes viimase peal rohkem aega veedaks kui minu enda peal…
Armukade olin ka ja teate, kui hea see oli?! Otsustasin kohe peale esimest katsetamist, et armukade olen suisa igal võimalusel ja kui võimalusi iseenesest ei teki, siis küll ma juba mõne leiutan (manuaalis oli kirjas, et nii see käibki). Aasta parim otsus! Iga armukadeduse laine oli justkui mõnus pang külma vett piki nägu – ma pole end pikalt nii elusa ja värskena tundnud! Nagu päriselt – tõeliselt nauditav! Nüüd ma täiesti mõistan, miks see nii populaarne on!
Kuna armukadedus oli nii pagana positiivne ja sõltuvust tekitav emotsioon, siis otsustasin selle pühapäeval uuele tasemele viia – ma ei leppinud enam ainult omakeskis kadestamisega, vaid hakkasin uusi ning kadedaid mõttekaaslasi otsima (sest kõik peavad ju proovima, kui vapustavalt hea on armukade olla). Kuna naistel on kombeks karjakesi isegi tualettruumi külastada, siis võiks ju ka karjas kadestada! Kuidagi palju mõnusam ja tugevam on kohe. Tiimitöö siiski!
Olengi nüüd vist maailma suurim kadeduse ja armukadeduse entusiast! Edaspidi hakkan ilmselt inimestelt paluma, et nad mind pidevalt armukadedaks või vähemasti lihtsalt natukene kadedaks ajaksid. Sõbranna arvab, et olen lolliks läinud ja kui ma nüüdsest pidevalt armukadetsen, siis olen ma üks poolpsühhost omandihimuline masohhist. Nüüd pean tema peale ka kade olema, sest ta on ilmselgelt üks mõtlemisvõimeline ja ilus inimene, kes suudab kadedusel ja armukadedusel ning asjalikel mõtetel ja lauslollusel mängleva kergusega vahet teha.


description: Kathryn Dickie on 37-aastane Austraalia naine, kes otsustas, et tahab oma kehakaalu kontrolli alla saada. Nagu paljud meist teavad, on elustiilimuutus teinekord väga raske, aga Kathryni viis muudatust ei tundugi kokkuvõttes nii keerulised.

title: Viis elustiilimuutust, mis aitasid kaotada 18 kilo

maintext:
Tohutult populaarsed kaalukaotus ja detox'i teed lubavad kiirendada seedimist, vaigistada näljatunde ja vabaneda kilodest, aga kas nad tõesti töötavad?
Seitse geniaalset viisi oma ainevahetust kiirendada
Istuv eluviis ja kehv toidulaud on peamised põhjused, miks su keha ei põleta nii usinalt kaloreid, kui ta võiks. Õnneks saad sa ise nii mõndagi ära teha, et metabolismile hoogu juurde anda.
Peksame pakse?!
Ütlemine «paks laps, ilus laps» ei mõju juba ammu enam kiitusena ega sobi kellegi kiitmiseks. Maailm on muutunud saleda keha diktaatorikepi all vaevlevaks tundlikuks massiks, ent samas üha priskemaks ja julmemaks.
«Pekiprojekti» kokkuvõte: mida ma sellest kõigest õppisin?
Millised on viis peamist õppetundi, mille ma kogu oma suure pekipõletusprojekti käigus omandasin?
Lihtsad toiduasendused, mille abil kõhurasva kaotada
Mõnikord ei olegi palju vaja, et kaalust alla võtta, kui õnnestub oma toitumisharjumusi pisut muuta.
Trennipäevik: no miks see kaal ometi seisab?
Viies ja kuues tervisenädal on möödunud kõikuvas meeleolus – kord motivatsioon tuleb, siis jälle läheb. Kaasa ei aita absoluutselt tõsiasi, et kaal püsib jonnakalt paigal. Miinus kolm kilo ja no ei liigu enam allapoole. Kui, siis vahel uuesti üles, nii võib see päeva jooksul mitme kilo kaupa pendeldada. Milles siis ometi asi?
Kaheksa toitumisnõustajate kaalualandamise salatrikki
Vahepeal tundub, et igal nurgal leidub erinevaid kaalualandamise nõuandeid. Kui sa oled segaduses ning ei tea, mida teha, siis on see artikkel just sulle.


description: Ka oktoobrikuus jõudis meie poelettidele uusi tooteid, nii mõnigi ammuoodatud bränd tegi Eesti turul otsa lahti. Proovisime omal nahal järele, millised ilutooted on väärt neisse investeerimist.

title: Sügisesed ilu-uudised: proovisime uued tooted omal nahal järele!

maintext:
Huuled
NYX toob huultele kreisid toonid. Kauaoodatud imebränd NYX jõudis lõpuks Eestisse ning avas Kaubamajas oma ilubutiigi. NYX on tuntud kui pööraste toonide pakkuja, nii et nende valikust leiab nii punaseid lauvärvi, musti ja siniseid huulepulkasid kui ka kõike, mis jääb vahepeale. Kui üldse millegagi NYXi valikust alustada, siis just huultele mõeldud toodetega, ütleb ka NYXi suur fänn, jumestuskunstnik Maret Ubaleht.
Testisime
/ NYX Cosmetics
NYX Liquid Suede cream lipstick, toon sway/emprise. See kärtslilla kreemjas huulevärv katab oma pretentsioonika tooni kohta imeliselt ning püsib hästi, kuigi hammastega tasub olla hoolikam - võid lihtsalt avastada end lillalaiguliste kikudega ringi käimas.
/ NYX Cosmetics
NYX Chunky Dunk hydrating lippie, toon hibiscus tea punch. Ääretult loomulikku tooni pakkuv huulepumat, mis niisutab ning annab igapäeva just piisava laksu luksust. Sobib päevadeks, kui meigiga eriti jännata ei viitsi, aga millegagi külma tuule eest oma musisuud kaitsta tahaks. Pulka on ka ääretult lihtne huultele kanda.
Kulmud, ripsmed ja juuksed
NYXi laineriga on kulmude modelleerimine imelihtne. Kui oled kunagi kulmudele õige kuju andmisega hädas olnud, siis on see NYXi lainer just sulle. Parajalt peene otsaga saab ka kõige kohmakama käega meigihuviline endale asjalikud ja viksid kulmud pähe joonistatud.
Testisime
/ NYX Cosmetics
NYX eyebrow marker. Püsib kaua, tulemus on praktiliselt veatu, samas aga piisavalt loomulik. Kahju ainult, et seda ka silmalainerina kasutada ei saa (proovisime, jääb liiga hele), muidu oleks tegu suurepärase kaks-ühes tootega.
/ NATURA SIBERICA
Natura Siberica Loves Estonia Rejuvenate Shampoo (hind 5.70) - taastav šampoon, mis jätab juuksed siidiseks ja toidetuks. Samas ei erine oluliselt teistest hea brändi šampoonidest, küll aga tasub kiita toote ökomeelsust ning tõisasja, et tegemist on Eestis valminud pesuvahendiga.
Nahk
/ Tootjad / P
Dove üllatab niisutava dušiõliga. Dove tooteportfelli lisandus Dove Dry Oil kehahooldustoodete sari, mis on rikastatud eksootilise Maroko argaaniaõliga ja pakub kargel külmahooajal kehale ning hingele lõõgastavat kosutust. Dry Oil kollektsiooni kuuluvad niisutav dušiõli, dušigeel ja kreemseep.
Testisime
Nourishing Care dušiõli (hind 5.99) pakub tõesti lubatud niisutust, kuigi ehk alguses on natuke harjumatu sellise konsistentsiga toodet duši all kasutada. Lõhn on mõnusalt ja dove'ilikult tagasihoidlik.
Natura Siberica toob luksusspaa kodusesse vannituppa. Natura Siberica poe avamine oli lõppeva kuu teine kauaoodatud suursündmus kohalikul iluskeenel, NYXi poe Eestisse jõudmise kõrval. Lisaks imelistele kosmeetikatoodetele ja hooldussarjadele on sul võimalus end ka kohapeal spetsialistidel poputada lasta.
Testisime
Royal Body Scrub Fresh Spa Imperial Caviar kehakoorija (hind 32.99) lõhnab mesiselt, konsistents on täpselt paras. Ka mahapesemine on lihtne, nahk ei jää pärast kleepuma, vaid on ideaalselt siidine ja mõnus. NB! Toimib ideaalse afrodisiakumina!
Natura Siberica Loves Estonia toitev öökreem (hind 5.99) on üks mõnusamaid öökreeme, mida me iial oleme proovinud! Imendub ideaalselt, meeldiva lõhnaga ja parajalt toitev. Ideaalne kreem, mida külmal ajal sootuks päevakreemina kasutada.
Supermood tõi Eestisse lisaks looduskosmeetikale ka söödavad ja terapeutilised tooted. Uus holistiline kaubamärk Soomest kasutab ainult kõrgekvaliteedilisi koostisosasid, mis vastavad sertifitseeritud looduskosmeetika standarditele.
Testisime
Beauty Sleep Absolut Bliss Serum (hind 89.-). Supermood Beauty Sleep sarja tooted on mõeldud kasutamiseks öösiti, sest nad rahustavad nahka ning hommikul ärgates tundub nahk pehme ja mõnus. Seerum on kergesti imenduv, mis on väga oluline, sest näo eest hoolitsemine on tavaliselt viimane asi, mida enne magamaminekut tehakse ja keegi ei taha kallist toodet padja sisse hõõruda. Hommikul ärgates on nahk elastne ja sa näed puhanud välja.
Egoboost One Minute Facelift Serum (hind 69.-). Egoboosti tooted pinguldavad nahka ja tõstavad enesekindlust. Chaga seenega rikastatud seerum toimib koheselt.
Egoboost Beauty Chocolate (hind 8.-). Jah, te lugesite õigesti. Tegemist on söödava ilutootega. Nimelt on Supermood loonud tooršokolaadi, mis sisaldab kollageeni ja tugevdab immuunsüsteemi. Maitsev viis, kuidas enda keha ja meele eest hoolitseda.


description: Sügis on käes ning aina pimenevad õhtud jätavad vähe võimalusi tööajaväliseks meelelahutuseks. Miks mitte muuta kõledad sügisõhtud õdusamaks, ning kindlasti ka kordi huvitavamaks, tõmmates end diivanile kerra ning võttes kätte ühe hea raamatu? Muidugi! Loe, millised raamatud on Eesti naispoliitikute ajatud lemmikud ning mida nad soovitavad soojalt kõigile naistele.

title: Eesti naispoliitikud soovitavad: just neid raamatuid peaks iga naine sel sügisel lugema

maintext:
Urve Palo / Tairo Lutter / Postimees / Scanpix
Urve Palo teab, kuidas edu saavutada
Riigikogu majanduskomisjoni liige Urve Palo soovitab lugeda raamatut «Pöörane äri», mille autoriteks on Jonas Ridderstrale ja Kjell A. Nordström: ««Pöörane äri» ehk «Funky Business» on selline raamat, mida ma ikka aeg ajalt uuesti sirvin ja muuhulgas alla joonitud kohad üle vaatan. Olen selles raamatus sisalduvate mõtete fänn, kui nii võib öelda. Juba Tartu Ülikooli majandusteaduskonna õpingute ajast alates pakub mulle huvi inimeste juhtimise ja motiveerimisega seonduv temaatika. Antud raamatus käsitletakse just seda teemat, tuues huvitavaid näiteid ja mõttekäike. Kuidas edu saavutada? Kuidas edu hoida? Põnevad teema ju. Olen läbi aegade lugenud üsna palju juhtimisalast kirjandust, kuid see raamat on vaieldamatult selles vallas üks lemmik. Soovitan soojalt. Lihtne ja samas mõtlemist ergutav lugemine.»
Kadri Simson / Erik Prozes / Postimees / Scanpix
Kadri Simsonit haarab kaasa muinas-Eesti
Keskerakonna fraktsiooni esimees ja rahanduskomisjoni liige Kadri Simson soovitab lugeda aga ajalooliste kriminaalromaanide poolest tuntud Eesti kirjaniku Indrek Hargla teost: «Mulle on juba lapsepõlvest saati meeldinud ajaloolised romaanid. Seega oskan pimedateks sügisõhtuteks soovitada just sellist lugemist. Viimasena lugesin Indrek Hargla «Raudrästiku aega», milles on koos kaasahaarav muinas-Eesti olustik ja lugemise käigus suhteliselt kergelt äraaimatav kuritöö lahenduskäik. Ühesõnaga hea haarav raamat, mis liiga kähku läbi saab.»
Marianne Mikko / Peeter Langovits / Postimees / Scanpix
Marianne Mikkot liigutab luule
Riigikaitsekomisjoni ning Euroopa Liidu asjade komisjoni liige Marianne Mikko leiab, et lugemiseks tuleb aeg lihtsalt leida: «Meie kiirel ajal on nii, et me ahmime kiiresti endasse fakte, sõnu, mõttekilde, aga mõtted ise võivad tahaplaanile jääda. Loeme pigem artikleid kui pikki romaane. Väidame, et aega pole. Tegelikult see pole hoopiski nii! Aega tuleb võtta. Tuleb maha istuda ja süveneda teksti.»
Kontrastiks valdavalt loetavale proosale, soovitab Marianne Mikko Eesti naistel lugeda ning avastada ka luuleteoseid: «Mulle meeldib lugeda luulet. Meie poetesside kirjutatud luulet. Vastavalt meeleolule loen kas Marie Underit, Viivi Luike või Doris Karevat. Marie Under on sedavõrd briljantne, et võib lihtsalt luuleraamatu lahti lüüa ja lugeda. Mis puudutab Viivi Luike, siis tema loodu on nagu lõputu luulekangas. Minu jaoks on Viivi Luige «Seitsmes rahukevad» pigem luule kui proosa. See teos liigutas mind hingepõhjani. Doris Kareva on minu põlvkonna kirjanik. Ta saadab mind teismelise ajast saati. Kareva puhul armastan lisaks tema poeesiale tema tõlkeid ja toimetajatööd. Ma usun, et iga naine peaks kordki läbi lugema Doris Kareva toimetatud Clarissa Pinkola Estési «Naised, kes jooksevad huntidega». Need müüdid naistest on lihtsalt hädavajalik lugemine, et tunnetada ennast kui naist. Et aru saada, miks me käitume nii. Selgub, et vahet pole, kas tegemist on Euroopa, Ameerika, Aasia või Aafrika naisega. Me oleme tegelikult väga ühtemoodi loodud.»
Kaja Kallas / Tairo Lutter / Postimees / Scanpix
Kaja Kallast huvitab, kuidas töö- ja pereelu ühitada
Euroopa Parlamendi saadikul Kaja Kallasel on keeruline vaid ühte lemmikut valida: «Kuna ma loen palju, siis on mul alati raske vastata küsimustele, et palun soovitage üht raamatut, sest raske on kõige vahel valida. Kui mõelda töö ja pereelu tasakaalule, siis meeldisid mulle kaks raamatut Sheryl Sandbergi «Lean IN» ja temale vastuvaidlev Anne-Marie Slaughteri «Unfinished business». Kui esimene räägib eelkõige väljakutsetest, mida kohtavad juhtivatel ametikohtadel olevad või sinna pürgivad naised, siis teine räägib ka probleemidest, mis on ka tavalistel naistel tööelu ja perelu ühitamisel ja kuidas neid lahendada.»
Ilukirjanduse vallast soovitab Kaja Kallas lugeda Ameerika kirjaniku Dave Eggersi poolt kirjutatud raamatut «Ring», mis räägib internetiajastuga kaasneda võivatest probleemidest: «Ka Eestis on laialt levinud järjest suurenev sotsiaalmeediakasutus, siis on see raamat huvitav futuristlik nägemus sellest, mis võib juhtuda, kui läheme enda ja teiste elude avalikustamisega liiga kaugele.»


description: Kui sul pole olnud aega iga päev meie portaalile pilku heita, siis siin on just sinu jaoks valik meie möödunud nädala lugejate lemmiklugudest

title: Ära maga maha: möödunud nädala hittlood

maintext:
Eesti klienditeenindajad puistavad südant: kümme asja, millega sa teenindaja närvi ajad
Kas sulle on kunagi jäänud mulje, et sa võiksid ma käitumisega mõnda teenindajat häirida? Kui jah, siis see arvatavasti ka on nii. Ja kui see «jah» sulle muige näkku tõi, siis sa tunned siin artiklis end vägagi ära ning ütlen ausalt, sa ei tohiks väljas söömas käia.


description: Mida tähendab naiseks olemine? Mahub ju nii palju erinevaid rolle sellesse. Lihtsalt naiseks olemise kõrvale mahuvad veel kaks väga suurt ja olulist rolli ema ja partneri näol. Muidugi ei saa siin vähem tähtsaks pidada mehe rolli, kes naise kõrval olles aitab naiselikkusel ja emadusel eriliselt avalduda. Kuid mis siiski teeb naisest naise?

title: Snatam Kaur: meile on antud imeline võimalus olla oma lastele õpetajaks

maintext:
Võiks ju arvata, et piisab sellest, kui lihtsalt tüdrukuna sündida. Tegelikkuses aga naiseks mitte ei sünnita, vaid kasvatakse ja seda mitte aja kulgemise tõttu, vaid südame, hinge ja vaimu arengu läbi. Naine selle sõna kõige paremas mõttes on keegi, kelle süda ja meel on tasakaalus ja teevad koostööd.
Emaks saades algab uus ajajärk, mis paneb naiselikkuse eriti võimsalt küpsema. Siis avalduvad naisterahvas tugevalt kas tütarlapse või naise küljed. Vahe seisneb selles, kas ollakse valmis teadlikult lapsi kasvatama ning neid suunama või minnakse tuulelipuna kaasa kõigile mõjutustele, mida maailm emaks olemise teel pakub. Vahe on ka selles, kas valitakse õhkkonda ja keskkonda, mis ümbritseb last ja kogu peret või lastakse sel minna omasoodu mõtlemata, kui suuri mõjutusi see tegelikult puhta lehena sündinud lapsele avaldab. Elu muutub märksa kiiremaks, kuid selle kõrval tuleb lisaks lapsele pühendumisele leida aeg, võimalus ja motivatsioon ka enese arenguks, kuna tegelikult on see kingitus kogu perele. Saab ju laps eluks kaasa mustrid ja mõttemallid just oma kodunt ja kõige suurem mõju on siin emal.
Inspireeriv naine, ema ja partner
Imelise inpiratsioonina teadliku naise, ema ja abikaasa rollis võiks välja tuua ühe erilise inimese. Snatam Kaur on laiemale üldsusele tuntud mantrate lauljana. Heites pilku aga tema mõttemaailmale võib leida veel nii mõndagi muud, mille üle tasuks igal naisel pisut mõtiskleda. Ta on üles kasvanud muusika ja meditatsiooni keskel ning nende kahe koosmõjul on ta leidnud lahenduse kõigele oma elus. Oma kogemusi ja rahusõnumit jagab ta üle kogu maailma. Selle väljendamiseks on ta teinud palju vaimset praktikat ning üpris varakult avastas ta enda jaoks mantrate laulmise. Just seeläbi puudutab ta inimeste hinge kõige enam.
Milline roll on emal lapse teadlikkuse kujunemiselt? Kas emaks olles tuleb enese vajadused tagaplaanile jätta? Kuidas säilitada rahu ja tasakaal sel imelisel ent samas ka proovilepaneval teekonnal? Kõige paremini leiab igaüks vastused neile küsimusele vast sügavalt endasse vaadates, kuid vahel tulevad kasuks ka teiste kogemused, eriti kui tegemist on niivõrd silmapaistva inimesega nagu seda on Snatam Kaur.
Vaimne praktika kui võti tasakaalu ja meelerahuni
Ehkki vaimne praktika on jooga ja meditatsiooni näol Snatamit saatnud terve elu ning on tema elu loomulikuks osaks, siis tütre sündides jäi see mõneks ajaks tagaplaanile. Tundes aga, et asjad ei toimi nii, leidis Snatam, et ta vajab vähemalt 30 minutit iga päev, et tegeleda joogaga. See andis talle tagasi elu rütmi ja kõik loksus paika. See aitab teda tasakaalus ja keskmes hoida, mida on emaks olemise juures nii väga vaja. Tegelikult valmistusid nad koos abikaasaga tütre sünniks juba lapseootuse ajal. Koos tehti igapäevast praktikat ning see lähendas ja tugevdas oluliselt suhteid ning aitas saavutada vaimset küpsust lapsevanemaks saamisel. Kõige parem aeg jooga praktikaks on tema sõnul hommik, kuna see mõjutab positiivselt kogu järgnevat päeva ja loob kõrgeid vibratsioone.
Emaks olemine kui vaimne praktika
Järgides oma õpetaja Yogi Bhajan õpetust, mis ütleb, et emaks olemine on samuti vaimne praktika, hakkas Snatam märkama lisaks veel imelisi võimalusi vaimseks praktikaks koos tütrega. Jooga tegemiseks ei pea tingimata istuma matil, et joogapoose sooritada. Jooga on midagi palju laiemat ja suuremat ning seda saab rakendada kõigisse eluvaldkondadesse. Sellesse, kuidas me mõtleme, millest me mõtleme, mida sööme, kuidas puhkame, kuidas suhtume oma partnerisse, kuidas kasvatame lapsi, kuidas veedame aega sõpradega, millesse usume, kuidas end vajadusel tervendame, milline on meie moraal ja eetika, millised on meie käitumisnormid, millist tööd me teeme, mida loeme ja muidugi milliseid harjumusi endas juurutame ja mida välja juurida püüame. Joogat võiks pigem nimetada elamise viisiks, kuna andes joogale võimaluse, hõlmab see meid terviklikult kogu oma hiilguses.
Snatam ledis imelisi võimalusi beebiga koos olles tegeleda vaimse praktikaga. Ta hakkas teadlikumalt jalutamas käima, laulma lapsele mantraid ning igal võimalusel sügavamalt hingama. See kõik tõi ta tagasi rahulikumasse sisundisse. Ta avastas, et on suuteline tooma palju rohkem imelisi hetki oma pere ellu kui kunagi varem. Ta usub, et lapsed õpetavad meile, et vaim eksiteerib kõikides pisikestes ja erilistes hetkedes. Laps on õpetanud teda integreerima oma praktikat kõigisse nendesse hetkedesse, olles kannatlik ja hingates ning taaskord olles kannatlik ja hingates. Seda tehnikat saab ära kasutada kõikjal elus. Emaks saades mõistis Snatam, et tema vaimne praktika on olulisem kui kunagi varem, sest sellest ei sõltu enam ainult tema elukvaliteet.
Vanemate mõju lapse alateadvusele
Kas mõtleme vahel, kui palju me mõjutame laste alateadvust? See osakaal on suurem kui esmapilgul arvata võiks. Snatam Kaur leiab, et on väga oluline lastele eluks kaasa anda positiivseid alateadlikke mõjutusi, kuna need jäävad justkui sissepressitult alateadvusesse tõenäoliselt terveks eluks. Lapsevanemate roll on aidata lastel püsida armastuse ja valguse vibratsioonides, et see võiks saata neid ka täiskasvanuna. Tegelikul võib seda teha ka juba enne rasestumist. Vanemate vibratsioon, kavatsused ja omavahelised suhted ning mõtted ja tunded teineteise suhtes mõjutavad last juba viljastamise hetkest peale. Iga vestlus armastatute vahel mõjutab lapse keskkonda. See ei tähenda, et vaidlusi ei tohiks olla, vaid et elus tuleks kulgeda teadlikult. Just siinkohal saab oluliseks vaimne praktika! Vibratsioon, mis valitseb lapseootuse ajal ema ja isa vahel, mõjutab otseselt lapse hinge. Jooga ja meditatsiooni praktiseerimine aitab naisel saavutada õndsa sünnituse ning samas parandab ka lapse füüsilist ja hingelist keskkonda kõhus. Yogi Bhajan on õpetanud, et rasedus on aeg, mil ema annab terve elu jooksul kõige rohkem mõjutusi lapsele edasi vibratsioonide, mõtete ja tunnete kaudu. Kui ema ei ole vabanenud lapsepõlve traumadest ja haavatud suhetest, siis võib ta neid vibratsiooni kaudu lapsele edasi anda.
Teatud vanuses õpivad lapsed vanemate eeskujust rohkem kui millestki muust. Olles ise tasakaalus ja keskmes on hea hetk rääkimaks lastele, kui oluline on sügavalt hingata, kuidas saab mantrate abil oma tuju tõsta, kuidas saab suletud silmadega keskendudes jõuda õndsasse meeleseisundisse ja kõike muud tõeliselt olulist. Meile on antud imeline võimalus olla oma lastele õpetajaks. Nii nagu me järjepidevalt iga päev õpetame neile hambapesu ja kammime nende juukseid, nii saame me neile õpetada ka energiate puhastamist. Snatam julgustab väga lapsi joogatundi või spirituaalsetesse laagritesse, koolidesse ja kohtumistele kaasa võtma. Head õpetajad ja eakaaslased julgustavad ja innustavad lapsi, et nad tunneks loomulikku rõõmu oma vaimsest praktikast.
Kasuta ära võimalust sügavalt hingata nii tihti, kui saad ning see avaldab tohutut mõju. Ühtäkki sügavalt hingates, hetke oodates ja uuesti sügavalt hingates võid tajuda, et aega on just nii palju kui meile on määratud ja sellest piisab…
Annamaria Venski Snatam Kauri raamatu «Original Light» põhjal


description: Vana harjumus on blond naisis näha armastusväärseid, õrnu inglikesi. Mehed eelistavad ikka blonde, lootes neist järelandlikke eluseltsilisi. Need mehed, kes aga ihkasid temperamentset naist, kinkisid oma tähelepanu pruunijuukselisile. Punajuukseliste seisukord oli aga halvem, sest neid peeti petlikeks, kirjutab Abielulehe 20. septembri numbris 1931. aastal August Peips.

title: Abieluleht 1931. aastal: mehed, hoiduge blondiinidest!

maintext:
Kõigi selle vastu, millel on suur mõju veel tänapäev, astub nüüd ägedalt välja Kolumbia ülikooli professor Marston. Ta on teinud suurejoonelise, põhjaliku ettevalmistustöö, valides katsealuseiks tuhanded blond-, tumeda- ja punajuukselised naised, vallalised ja abielulised, ja on neid uurinud hingeteadlisest ja bioloogilisest küljest. Naiste hulgas oli näitlejannasid, naisüliõpilasi, naisvange ja haigeid mitmesuguseist ravilaist. Professor Marston tuli arvamisele, et juukste värv laseb tõepoolest kindlaks määrata naiste iseloomu omaduste põhijooni.
Kui inimese juuksevärv ei ole enam normaalne, on ta näiteks liiga matt, või määrdinud, võib kindlasti oletada, et lugu näärmetega korras pole, ja see omakord mõjub tunduvalt iseloomule. Marston toimis oma uurimusi, tarvitades kõige keerulisemaid aparaate ja tuli järgmisele otsusele:
Kõik blondid on petlikud.
Nad näivad oma blondjuukste ja iseloomulikkude sinisilmade tõttu küll väga ingellikud välja, kuid on tõepoolest kaunis külmad. Kui mees kestvalt ei lama nende jalge ees, lähevad nad peagi üle avantüüridele teiste meestega. Nad on valitsusehimulised ja võivad kurjad olla.
Tumedate ja pruunijuustega
Naised on palju truuimad. Neil on soe süda, end nad koketeerivad veidi rafineeritult. Nad ei oska nii hästi kui blondid oma tundeid varjata, on palju otsekohesemad ja ilmutavad enam poolehoidu. Nad on mehele kättesaadavamad. Mees flirdib küll nendega, kuid ei võta neid tõsiselt. Naine tõmbab meest seda enam, mida saladuslikum ta näib mehele.
Punajuukselised
On oma tundeelus peaaegu sarnased mustajuukselisile ja seepärast ei tasu neist kartlikult eemale hoida. Oma hinge põhjas on nad head inimesed, kuid omavad sageli ägedat temperamenti, mis teeb neile lõpmatu raskeks varjata oma leegitsevat kirglikkust.
Marstoni arvates on mõttetus, kui mees abiellub, ilma et laseks oma tulevast naist enne põhjalikult laboratooriumis järele vaadata. Naiste salakavalus on piiritu, et ainult mõõtmisaparaat jaksab tõde päevavalgele tuua.
See, mida avaldas Marston, ei meeldi muidugi blond naisile. Nad ongi oma kaitseks haaranud sule. Keegi blond proua kirjutab: «Ma ei saa nõus olla selle arvamisega, kuna härral professoril ei olnud käepärast esimesejärgu katsematerjali. Ta on käinud 13. vanglas ja mõõtnud 3800 naist oma aparaadiga. Aga kas on vangla õige koht tõsiste hingeteadliste uurimuste toimetamiseks? Ka filminäitlejannade osavõtt uurimusist ei tee asja paremaks. Blond naisile, kes esinevad näitelaval, ei või midagi usaldada, ent mis puutub see meisse, teisisse? Keegi naisüliõpilasist seletas mulle, et nemad katseid Marstoni aparaadiga üldse ei usu ja ainult veidrusiks pidanud ja see neile suurt nalja sünnitanud, aparaati võimalikult tugeva hooga liikvele panna.»
Ent vaatamata kõigile, näib küll prof Marstoni arvamus tõenäolisemana, kui tolle blondiini vastuväide, ja mehil tuleb muutuda ettevaatlikumaks blondide suhtes.


description: Victoria’s Secret kuulutas hiljuti välja modelli, kes kannab sellel aastal kõige hinnalisemat pesu ehk Fantasy rinnahoidjat. Jasmine Tookesil on au kanda Eddie Borgo poolt disainitud ja kolm miljonit dollarit maksvat rinnahoidjat selle aasta VS'i moeetendusel, mis toimub detsembri alguses Pariisis.

title: Pilk peale: selle aasta Victoria’s Secreti moeetenduse kõige hinnalisem rinnahoidja

maintext:
Fantasy rinnahoidja valmistamiseks kulus üle 700 töötunni ja ligi 9000 hinnalist kalliskivi, mille seas on nii teemandid kui ka smaragdid, vahendab Cosmopolitan.
Kolm miljonit dollarit maksev Fantasy Bra /Van Tine Dennis/Sipa USA
Jasmine Tookesi jaoks on moeetenduse kõige tähtsama rinnahoidja kandmine suur au, sest ta sai VS’i ingliks alles eelmine aasta ja selline võimalus tähendab Victoria’s Secreti maailmas väga palju. «Ma kardan, et ma nutan terve aja, kui ma laval kõndima pean,» ütles modell ärevalt.
Victoria's Secreti ingel Jasmine Tookes /Van Tine Dennis/Sipa USA
Siin on lisaks veel mõned modellid, kes on varasematel aastatel Fantasy rinnahoidjat kandnud.
Lily Aldridge 2015 LUCAS JACKSON/REUTERS
Candice Swanepoel 2013 Photo by Evan Agostini/Invision/AP


description: Üks kõige olulisemaid asju suhtes on usaldus, kui see kaob, siis on väga raske seda tagasi võita ja ilus suhe võib võtta ootamatult halva pöörde. Kui sul on tunne, et su partner valetab sulle, võta abiks need nipid, kuidas tuvastada, kas ta päriselt valetab või räägib õigust.

title: Kuidas saada aru, et partner valetab?

maintext:
Kui sa tead, kuidas valetamist tuvastada, siis on sul juba lihtsam edasi mõelda ja tegutseda, vahendab Bustle. Siin on mõned nipid, kuidas teada, kas su partner valetab sulle.
Ole tähelepanelik ebakõlade suhtes
Valetajate jutus on tihti ebakõla. Nad räägivad ühest asjast ja siis teisest ning vahepeal läheb midagi sassi, mida nad üritavad kolmanda asjaga välja vabandada. See kõik on väga kahtlane ja sa võiksid olla ettevaatlik.
Usalda oma kõhutunnet
Kõhutunnet ja paranoiat on väga kerge segamini ajada, aga sa pead jõudma selgusele, kas ta jutt on tõesti kahtlane või mõtled asju üle.
Pane tähele, millal te kohtute ja millal ta ei «saa» sinuga kohtuda
Näiteks, kui su partner ei taha sinuga tihti või mitte kunagi nädalavahetusi veeta, siis võib olla, et tal on kuskil keegi teine, kellega ta oma aega veedab.
Jälgi ta kehakeelt
Jälgi, kas ta läheb su küsimuste peale pingesse või puudutab oma nina, mis on märk valetamisest või ei suuda ta nihelemist lõpetada, kuigi ta on tegelikult rahulik inimene. Pane neid asju tähele, kui ta sulle mõnda lugu räägib.
Jälgi, kas ta räägib liiga palju või liiga vähe detaile
Mõlemad variandid võivad tähendada seda, et ta valetab. Kui ta annab väga lühikese ülevaate oma tegevustest, detailidesse laskumata, siis see võib tähendada, et ta on närvis ja valetab.
Jälgi, kas ta muutub kaitsvaks
Küsi ta käest küsimusi ja kui ta tõmbab oma vastustega kaitsepositsiooni, siis see tähendab seda, et ta on mures vahelejäämise pärast ja reageerib üle sellises situatsioonis, kus ta muidu jääks rahulikuks.
Jälgi silmsidet
Vestluspartner, kes ei suuda sulle otsa vaadata, on kindlasti kahtlane. Kui ta silmad kipuvad rändama või ta pöörab sulle isegi selja, et mitte sulle otsa vaadata, siis see võib olla märk sellest, et tal on midagi varjata.
Pane tähele, kui kiirelt või aeglaselt ta räägib
See on huvitav, et valetaja võib juttu alustada üsna aeglaselt, et n-ö kanda kinnitada ja seejärel hakkab ta järsku kiiresti rääkima, et oma vale muuhulgas välja rääkida, aga kiirelt ja suurema tähelepanuta.
Valetajad võivad küsimustest mööda põigata
Oletame, et sa küsid temalt midagi ja ta vastab sulle ühe kiire lausega, et ta ei tea ja siis liigub juba järgmise teema juurde. See on väga kaval trikk, kuidas oma tegemisi varjata.
Vaata hoolega, kas ta käitumine ja emotsioonid lähevad kokku
Näiteks, kui kaaslane räägib rahulikult, aga taob sõrmi tugevalt vastu lauda, siis see tähendab, et rahulikkus on ainult näiline, seesmiselt ta ilmselt põleb vihast.
Vaata, kas ta on rahulolev
Kerge naeratus võib olla märk enesega rahulolust ja seesmisest rõõmust, et tal õnnestus rääkida oma lugu nii, et sa «ei saanud» aru, et ta valetas.


description: 16-aastane Alisha Pollard ei ole suurem asi õudusfilmide fänn, kuid seda ei oskaks tema meigioskusi vaadates küll arvata. Tema halloween'i-meik on tõeliselt meisterlik ja õudne, nii et 20 minutiga suudab ta end muuta glamuursest teismelisest mädaneva näoga koletiseks.

title: Õõvastav halloween'i-galerii: vaata teismelise totaalset muutumist!

maintext:
11 märki, et sa petad oma kaaslast emotsionaalselt
Mõnikord on nii, et isegi, kui sa oled suhtes, siis sa tabad ennast mõtlemast liiga palju ühe teise inimese peale. Ta võib olla su uus sõber, kolleeg või sõbra sõber. Sa ilmselt ei ole temaga füüsilises kontaktis olnud, aga sa ikkagi tabad ennast mõtlemast, et «mis siis oleks kui».


description: USA vabariiklaste presidendikandidaat Donald Trump ei vaja enam tutvustamist, kuid kahjuks jätkuvad ta kahtlase väärtusega ning otse solvavad ja ahistavad katsed populaarsust võita. Alles tabas teda kriitikatuli, kui avalikkuseni jõudsid lindid, kus mees eputab, et suudleb naisi ilma luba küsimata. Esmaspäeval Wisconsinis toimunud valimisüritusel astus Trump aga jälle üle igasuguste piiride.

title: Trump ületab jälle sündsuspiire: seekord ohvriks väike tüdruk

maintext:
Kõigepealt suudles Trump väikest mustanahalist tüdrukut põsele, mis on poliitikute jaoks üsna levinud (kuigi ääretult veider) komme. Seejärel üritas ta aga hoopis midagi teisest klassist – suudelda pisitüdrukut suule. Tüdruku reaktsioonist on näha, et ta pole asjaga sugugi rahul ning kogu juhtum on ääretult pahamaiguline.
Muidugi ei jätnud asja kommenteerimata ka vaatlejad Twitteris, nahutades Trumpi lubamatu käitumise pärast. «Ma tunnistan, et polnud valmis vaatama, kuidas Trump püüab väikest musta tüdrukut suule suudelda. Kes teeb seda kellegi teise lapsele?» küsib Jamil Smith Twitteris. Roscoe P. Coltrane’i nimeline kasutaja aga käratab: «Kes kurat andis üldse sellele t***-krabavale veidrikule oma ilusa musta beebi?!»
Selle kõige valguses on taas hea meelde tuletada, kui oluline on, et me oma lastele õpetaksime: nende keha on vaid nende oma ning mitte keegi ei tohi neid füüsiliselt puudutada, kui selleks pole luba antud. Me saame sellele palju omalt poolt kaasa aidata. Muidugi esimese asjana ei tohiks neid pakkuda poliitikutele valimiskampaanias kasutamiseks, kuid kuna see komme pole õnneks Eestis väga levinud, siis saab alustada ka oma koduukse eest. Ära sunni oma last sugulasi musitama või kallistama, kui ta seda ei taha, õpeta ta näiteks viisakalt kätt suruma. Isegi, kui vanavanemad tahavad ühe musi põsele suruda ning laps end seejuures ebamugavalt tunneb, on alati võimalik leida lahendus, kus laps saab oma soovi väljendada ning täiskasvanud tema personaalse ruumi vajadust austada.
Austage oma lapsi!


description: Mis on «koleda sõbra» efekt? Lühidalt on tegemist uskumusega, et kui sa lähed välja sõbraga, kes näeb sinust kehvem välja, näitab see sind paremas valguses ning tõstab sinu šansse vastassugupoole tähelepanu köita. Kõlab pealiskaudselt ja ebaeetiliselt? Teadlased tegid kindlaks, et kahjuks on sel nähtusel tõepõhi all.

title: Uuring tõestab: "koleda sõbra" efekt töötab

maintext:
Londoni ülikoolis viid läbi katse, kus inimestele näidati erinevate inimeste fotosid ning paluti neil hinnata nägude atraktiivsust. Hiljem näidati neile samasid nägusid, aga siis juba ümbritsetuna igavamatest nägudest ning mis selgus? Inimesed andsid teises katses samadele nägudele kõrgemaid atraktiivsushindeid.
Lisaks leidis uuringu läbiviija dr Nicholas Furl, et vähematraktiivseid nägusid vaadeldi ilusamate nägude kõrval veelgi kriitilisema pilguga, justkui muutuksid nende vead veelgi silmapaistvamaks, vahendab The Guardian.
Mida sellest järeldada? Ära ehmu, kui nüüd oma sõbrannadele kahtlustava pilguga otsa vaatad, kartes, et ehk oled sina just «see kole sõber». Kõik me oleme kellegi jaoks «koledam sõber» ning inimaju juba on kord selline huvitav organ, et seal toimuvad protsessid on teinekord alateadlikult diskrimineerivad. Tasub meeles pidada, et kaaslased, kelle me lõpuks enda kõrvale valime, hindavad sind just sinu pärast, mitte ei kõrvuta sind pidevalt «ilusamate sõpradega».


description: Võiks arvata, et Youtube’i staar ei ole suurem asi kirjutaja, veel vähem võiks arvata, et ta teeb seda meisterlikult, naljakalt ja suurepäraselt, kuid just seda tõestab Clara Henry, kelle raamatut «Jah, mul on päevad, mis siis?!» peaks lugema iga emakakandja – ja ka kõik need, kes mõnda emakakandjat tunnevad (jah, me räägime teiega, isad!).

title: Kas sul on emakas või tunned mõnd emakakandjat? Siis sa pead seda raamatut lugema!

maintext:
Roosasse kuube mässitud raamat tekitas ka minus esialgu kahtlusi. Pidasin seda mingiks järjekordseks igavaks loenguks teemal emakas ja munarakk, raamatut sirvides kartsin, et tegemist on hoopis juutuuberi veidra katsega iseend upitada. Kuid kui lõpuks lugema asusin, avastasin end kiirelt Clara maailma sukeldumas.
Claral on haruldane võime visata enda üle häbenemata nalja ja rääkida piinlikkust tekitavaist asjust viisil, et lehekülgi edasi keerates tahad sa aeg-ajalt püsti hüpata, rusikad taevasse visata ja hõisata: «Jah, kurat võtaks, ma olen naine ja selle üle uhke!»
Clara Henry oli üsna noor, kui ta tegi Youtube'i menstruatsiooniteemalise video. See sai tohutult populaarseks ning Clara mõistis, lugedes fännide kirju: tegemist on teemaga, mis on paljudel hingel, kuid millest keegi rääkida ei julge. Ühtlasi sai ta kohe külge hüüdnime Mensi-Clara, praeguseks kannab ta seda uhkusega. Keegi ju peab maailma muutma, menstruatsioon menstruatsiooni haaval! Ja Clara on selleks parim inimene.
Ma olen viimasel ajal sageli mõelnud kahetsusega sellele, et sain feminismist ja selle olulisusest aru alles hiljuti. Kui ma olin noor (see tähendab – Clara-vanune), põlgasin ma seda terminit, tuues põhjenduseks selle, mida ikka inimesed toovad: «Halb mekk sel sõnal, mina küll mingi kriiskav femmar pole, pealegi on raseerimata kaenlaalused nii rõvedad!» Alles viimastel aastatel olen ma aru saanud, et tegelikult ongi asi just nii lihtne, nagu on sõnastanud Caitlyn Moran – pane käsi püksi. Kas sa tahad ise otsustada, mis sellega juhtub, mis sul seal on? Siis, palju õnne, oled sa feminist.
Clara raamatus koorub lehekülg lehekülje haaval välja kurb tõde: ühiskonnana peame päevi millekski piinlikuks. Jah, hügieenitarbeid tehakse nüüd ka loomamustrilistes pakendites, kuid millegipärast peab sõna «menss» ikka veel häbenema. Isegi siis, kui sa oled 30ndates ja ei peaks ammu enam oma keha loomulike protsesside üle piinlikkust tundma. Nii et seetõttu ma usun, et see raamat kulub ära ka vanematele naistele ega peaks sugugi jääma teismeliste raamaturiiulisse – uskuge mind, ka meil on veel midagi päevadest õppida! Kui mitte muud, siis aitab see meile meelde tuletada neid piinlikke ja närvilisi päevi, mis eelnesid ja järgnesid meie esimesele menstruatsioonile. Ning kui sul on kodus tütar sirgumas, oleks hea end püüda tema kingadesse asetada.
Loomulikult on aga tegemist ka must have-teosega, mis peaks kuuluma igale teismelisele. Mitte ainult tüdrukutele, vaid ka poistele. Oleks aeg, kui väljend «mis, sul on päevad vä?» ei kõlaks enam mõnituse ja solvanguna, kas pole? Sellele saame me ju aga kõik kaasa aidata! Joondu, Clara järel, marss!
Loe ka Postimehe intervjuud Clara Henryga!


description: Selleks läheb vaja paberkotti, avokaadot ja banaani.

title: Lihtne nipp, kuidas saada avokaado kiiremini küpseks

maintext:
Ei ole midagi paremat, kui küpse ja söömiseks valmis avokaado. Poest ostes on avokaado tavaliselt kõva ja vajab aega, et seista ja pehmeks muutuda. Mida teha, et protsessi kiirendada?
Võta pruun paberkott ja aseta sinna toores advokaadi ja banaan või õun. Lihtsa keemia tulemusel hakkavad puuviljad eraldama etüleeni, mis on selline gaas, mis paneb mõlemad kiiremini valmima, vahendab Goodhousekeeping.com Proovi kodus järele! Olenevalt sellest, kui kõva oli su avokaado alguses, peaks protsess võtma kaks-kolm päeva.


description: Meil on kalduvus seada endale eesmärke, mis peaksid meid õnnelikuks tegema, aga ainult tulevikus ja siis, kui nad täituvad. Tegelikult peaks õnnelikkus olema juba tänase päeva eesmärkides.

title: Viis asja, mida saad teha kohe, et olla õnnelikum

maintext:
Siin on mõned lihtsad vaimsed otsused, mida sa saad teha kohe praegu, et suurendada oma õnnetunnet, neid vahendab Huffington Post.
1. Mõtle, et maailm on sõbralik paik, mitte vaenulik
«Kõige olulisem otsus, mida teeme, on see, kas usume, et elame sõbralikus või vaenulikus universumis,» ütles Albert Einstein. Eksperdid ütlevad, et umbes 40 protsenti õnnelikkusest on meie kontrollida – see, kuidas elame ja käitume. Seetõttu on meie otsustada, kas elame õnnelikus maailmas või mitte.
2. Otsusta kohe, mis on need kolm asja, mille eest sa oled tänulik
Kirjuta üles kolm asja, mille eest oled tänulik. See lihtne tegevus võib alandada vererõhku, vähendada üksindustunnet ja aidata sul öösel paremini magada.
3. Otsusta, et sa oled enda vastu lahke
Otsusta praegu kohe, et sa lõpetad enda kohta negatiivsete asjade mõtlemise ja asendad need positiivsete mõtetega. Räägi endaga nii, nagu sa räägid oma sõbraga. Armastus iseenda vastu suurendab positiivseid emotsioone.
4. Otsusta kohe, et sa lõpetad õnnelikkuse poole pürgimise
Õnnelikkus tuleb tasakaalus elust, mitte sellest, et sa kogu aeg sunnid ennast naeratama ja üritad olla või saada õnnelikuks. Hakka tegema neid asju, mis päriselt teevad sind õnnelikuks, selle asemel, et ajada taga õnnetunnet.
5. Alusta puhtalt lehelt
Kõik inimesed on teinud midagi, mida nad kahetsevad. Mõtle läbi see, mis sind häirib või närib enda puhul ja seejärel andesta iseendale. Täitsa kindel, et sa tunned ennast kohe paremini.


description: Toome sinuni eelmise nädala lugejate lemmikud. Just need olid lood, mis puudutasid möödunud nädalal teid enim.

title: Ära maga maha: möödunud nädala hittlood

maintext:
Kuidas Raadi mõisapreili ilu tõi Puškinile huku
Praegu köidab tähelepanu sõnapaar Raadi Eesti Rahvusmuuseum, kuid sadu aastaid tagasi aga kuulusid kokku sõnad Raadi ja Liphartid. Kes poleks siis tol ajal teadnud seda rikast, kuulsat ja kunstilembest suguvõsa? Aga vähesed teadsid, et see suguvõsa varjas ka kiivalt oma saladust, mille tõi neile imekaunis Raadi mõisapreili Euphrosine Ulrika, kes häbistas oma kuulsat suguvõsa ja kelle kergekäelised otsused mõjutasid traagiliselt mitte ainult tema enda saatust, vaid ka järeltulevaid põlvi.


description: Pluss-suuruses modell ja paljude naiste eeskuju Ashley Graham näitab, kuidas teha ideaalset selfit. See naine juba teab, kuidas olla enesekindel ja särav iga nurga alt. Vaata lähemalt videost!

maintext:
Siin on eelmise nädala kõige populaarsemad lood. Vaata järele, kas sinu lemmik oli esikümnes!
Kim Kardashian õpetab, kuidas teha ideaalset selfit
Kõik teavad, et Kim on päris osav, kui asi puudutav iseenda pildistamist sotsiaalmeedia jaoks. Ta võib ükskõik, mis hetkel teha endast või endast koos fänniga ideaalse selfi. Kuidas ta seda teeb? Mis on Kimi saladus?
Lindexi sügiskampaania eesrindel on pluss-suuruses modellid
Sel sügisel kaasab Lindex kõigisse oma moekontseptsioonidesse pluss-suurused, mis tähendab, et senine pluss-suuruse kontseptsioon Generous kaob. Sügiskampaania modellideks on modellid Ashley Graham ja Candice Huffine.
Galerii: Project Runway osaleja Ashley Nell Tipton lõi kollektsiooni pluss-suuruses naistele
Tõsielusaate Project Runway 14. hooajas lõi laineid noor disainer Ashley Nell Tipton, kes võttis ette väga julge sammu ja tegi riideid vaid kogukatele naistele. Seni on saates riideid kujundatud vaid ülisaledatele modellidele.
Ashley Graham rabas fänne uue soenguga
Paljude naiste lemmik supermodell rabas hiljuti fänne uue lühikese soenguga.
Pluss-suuruses modelli viis nippi ujumisriiete ostmiseks
Maailma üks kuulsamaid pluss-suurus modelle Ashley Graham jagab Glamouri videos soovitusi, millega arvestada uute ujumisriiete ostul.
Pluss-suuruses modell tõestas, et tselluliiti ei pea häbenema
Modellitööga kaasnevad mitmed boonused, aga ka palju kriitikat. Modellidele heidetakse tihtilugu ette, et nende kehad ei näe realistlikud välja, sest modellid kipuvad olema liialt peenikesed. Samas ei olda rahul ka pluss-suuruses modellidega, sest nemad annavad naistele väidetavalt halba eeskuju.


description: Suhted ei ole alati lihtsad ja roosilised. Kas sa tunned, et su suhe on jõudnud karile ja sa ei oska enam edasi minna? Siin on mõned sammud, mida proovida, kui tahate siiski oma suhet päästa.

title: Neli sammu, kuidas päästa karil olevat suhet

maintext:
Selgitage välja, mis on probleem
Te ei saa enne midagi parandada, kui te ei ole välja mõelnud, mis on probleem, vahendab Female First. Mille üle te kõige rohkem tülitsete? Mis teema toob teie vahele pingeid? Pange need probleemid kirja ja arutage omavahel, kuidas te ennast selles osas tunnete.
Selgitage välja, kas te mõlemad olete valmis pühenduma oma suhte parandamisele
Kas te olete mõlemad huvitatud oma suhte parandamisest? Karil olevat suhet ei ole väga lihtne päästa ja see nõuab aega ning pühendumist mõlema poolt. Kuulake üksteist ja olge ausad.
Mõelge välja plaan või strateegia
Kui te olete suhte parandamise osas ühel lainel, siis teil on vaja plaani. Mis te arvate, mis oleks see, mis päästaks teie suhte? Kas see on rohkem aega koos? Vähem aega koos? Raha? Rohkem lähedust ja intiimsust? See ei pea isegi suur asi olema, sest väikesed eesmärgid võivad juba kaasa tuua suuri muutusi, aga te peate mõlemad sellesse panustama.
Vastuta enda käitumise eest
Suhtes on kaks inimest, aga sa saad kontrollida ainult iseenda käitumist. Anna endast parim, et elada nii nagu te eelnevalt kokku leppisite ja sa võid ainult loota ning uskuda, et su partner on sama pühendunud. Kui see ei toimi, siis peate võib olla sammu tagasi astuma, olukorra ümber hindama ja seadma väiksemad eesmärgid.


description: Näikse, et igavus on meie suurim vaenlane. Kardame, et meil hakkab igav või siis veel hullem – me oleme kellegi jaoks igavad.

title: Kümme igavate inimeste harjumust

maintext:
Business Insider on teinud kokkuvõtte Quora kommentaarivoost, kus inimesed arutavad, mis on need asjad või tegevused, mis nende elus kõige igavamad on.
1. Igavate inimeste vestlused on tasakaalust väljas. Nad ei suuda leida head balanssi kaaslastega suhtlemisel – nad kas räägivad liiga palju ja kuulavad liiga vähe või vastupidi, kuulavad liiga palju ja räägivad liiga vähe.
2. Igavad inimesed ei saa aru, kas teiste jaoks on vestlus põnev. Nad ei suuda tõlgendada teiste inimeste kehakeelt ning tüütavad neid, kes püüavad selgelt märku anda, et pole vestlusest huvitatud.
3. Igavad inimesed ei suuda teisi naerma ajada. Huumor näitab sinu kognitiivset paindlikkust – võimet hinnata juhtumit või ideed eri vaatenurkadest. Igavatel inimestel see oskus puudub.
4. Igavad inimesed teevad pidevalt sama asja. Inimene, kes elab paikset elu ja ei käi kuskil, on igav. Igal nädala lõpul baaris istumine, selmet muuseumites, näitustel või kontsertidel käia, toob kaasa selle, et sul pole lõpuks millestki uuest ja huvitavast rääkida.
5. Igavad inimesed ei panusta vestlustesse midagi. Valjuhäälne igav inimene usub, et on kõige huvitavam inimene maamunal, vaikne igav inimene usub, et parim on vait olla, sest kes neid ikka kuulata tahaks. Need on inimesed, kes vastavad igale küsimusele: «Ma ei tea, võib-olla, nojah?»
6. Igavatel inimestel pole oma arvamust. Need, kes ei suuda iseseisvalt ja kriitiliselt mõelda, on igavad inimesed.
7. Igavad inimesed ei oska rääkida häid lugusid. Et teistes huvi tekitada, pead olema võimeline hästi lugusid jutustama. Sa pead sellest loost hoolima. Pead suutma hoolida ka teiste lugudest, mida sinuga jagatakse.
8. Igavad inimesed ei näe asju teiste vaatenurgast. Igavad inimesed ei ole tavaliselt võimelised asetama end teise inimese olukorda. Emotsionaalne intellekt on kõige alus.
9. Igavatel inimestel pole midagi uut lisada. Meie ajud on üles ehitatud nii, et me otsime pidevalt uudsust. Seega: kui sa ei paku vestluses midagi uut, on sinuga igav vestelda.
10. Igavad inimesed ei kaasa teisi vestlusse. See on seotud empaatiaga: kui sa ei saa aru, et keegi lähikondlastest on vestlusest välja jäetud, oled sa tõenäoliselt ise igav inimene.


description: Saladuste jagamise keskkonnas paljastavad isad-emad hetki, mil nad on tundnud: «Ma olen halb lapsevanem.»

title: Lapsevanemad tunnistavad: ma olen olnud halb vanem

maintext:
Nõustaja mures: sotsiaalmeedia normaliseerib emade joomaharjumusi, lapsed on ohus
Austraalia sõltuvushäirete nõustaja Tabitha Corser tunneb muret, et paljud emad rüüpavad õhtuti oma närvide rahustamiseks veini ja kuna sotsiaalmeedias saab selline käitumine rohkelt kiitusi, võib see soodustada naiste seas alkoholismi levikut.
Mida teha, kui laps ei maga korralikult?
Perekeskus Sina ja Mina nõustamiskeskkonna kaudu küsitakse päris sageli beebi ja väikelapse uinumisraskuste ja kehva ööune võimalike põhjuste kohta. Seetõttu koostasid perekeskuse e-nõustajad nimekirja levinumatest põhjustest, mis tekitavad uinumisraskusi või rahutut und. Oluline on teada, et umbes 30 protsendil väikelastest esineb uneprobleeme, kuid enamasti kaovad need hiljemalt lapse kolmanda eluaasta jooksul.
Laste probleemide puhul saab abi pereteraapiast
Kõik lapsevanemad üritavad oma lapsi kasvatada ja neist hoolida parimal võimalikul viisil, kasutades just neid oskusi ja teadmisi, mida nad on kaasa saanud enda päritoluperest, millest lugenud või kuulnud. Kõigil vanematel on neid hetki, mis kasvatamine hästi välja tuleb ja neid teisi hetki, kus tundub, et mitte miski ei õnnestu. Kui tekib tunne, et neid viimati nimetatud hetki on rohkem kui esimesi, siis võikski kaaluda pereterapeudi poole pöördumist.
Paariterapeut: enne lapse saamist tuleks saada suhted korda enda vanematega
Millele tasub enne lapse saamist mõelda ja milllega arvestada? Nõu annab psühholoog-paariterapeut Siiri Tõniste.
Psühholoog soovitab: hädavajalik asi, millele vanemad peavad tähelepanu pöörama
Kui koolid ja lasteaiad sügisel algavad, on vanemad tihtipeale väga närvis. Tuleb ju paika panna laste toomise ja viimise logistika, valida välja ja sobitada kokku huvitegevusi ja koolitunde, lisaks vanemate töögraafikut ja igasuguseid muid asju veel. Vastselt lasteaeda läinute vanemad peavad juba ette mõtlema, kuidas korraldada oma töölkäimist ja lapsehoidu siis, kui viirused lapsi kimbutama hakkavad – see on miski, millest pole pääsu. Sellises saginas on aga lausa hädavajalik leida aega ka paarisuhtele mõtlemiseks.
Eesti lapsevanemad on hädas laste kasvatamisega
Tervise Arengu Instituut alustas sellest nädalast esmakordselt vanemlike oskuste arendamise kampaaniaga. 5–12-aastaste laste vanematele suunatud teavituskampaania «Elus juhtub» eesmärk on aidata vanematel arendada oma vanemlikke oskusi ning näidata praktilisi tegutsemisviise erinevate käitumisprobleemidega toimetulekuks.